
Analiză a constituţionalismului românesc 
din perspectivă istorică, juridică 
și teologică (1) 


Unele aspecte privind noţiunea 

de constituție, apariţia 
și evoluţia constituţiilor 

În istoria lumii, începând cu secolul al VIII-lea, s-a 
impus alături de alte mari instituţii create în scopul de 
a exprima prefacerile structurale, politice, economice 
sau juridice şi constituţia, ca lege fundamentală a 
oricărui stat. Ea stă la baza statului, pe care şcoala 
dreptului natural îl denumea „societatea civilă”. La 
sfârşitul secolului al XVIII-lea, în doctrina şi practica 
constituţională americană, Constituţia era definită 
astfel: forma de guvernământ izvorâtă din forţa 
poporului, în care sunt stabilite o serie de principii 
fundamentale de drept. Cuvântul constituție derivă din 
latinescul constitutio, care înseamnă aşezare cu temei, 
stare a unui lucru. În dreptul roman din timpul 
Imperiului, cuvântul constituţie a fost folosit pentru a 
desemna legile care emanau de la împărat, chiar dacă 
ele nu se refereau la organizarea şi funcţionarea 
statului. În Evul Mediu, acest cuvânt desemna rigorile 
monahale. În Declaraţia franceză a drepturilor omului 
şi cetățeanului din 1789, se stabilea că: „orice 
societate în care garanţia drepturilor nu este asigurată, 
nici separaţia puterilor stabilită nu are constituţie”. 

În această concepţie, forma de adoptare a 
normelor constituţionale este mai puţin importantă, în 
schimb conţinutul lor trebuie să corespundă idealurilor 
filosofiei liberale dominante în perioada revoluţionară, 
care au dus la limitarea sau răsturnarea absolutismului 
monarhic. Acest mod de a înţelege noţiunea de 
constituţie a fost întâlnit în Anglia, unde este folosit şi 
astăzi, în sensul că exista un număr de reguli juridice 
care, deşi nu erau consacrate într-o lege sistematică 
de organizare a statului, aduceau limitări puterii 
monarhului şi garantau anumite drepturi individuale. 

Sensul noţiunii a evoluat în procesul istoric care a 
urmat în America şi pe continentul european, 
dobândind caracteristici noi. Revoluţiile americane şi 
franceze din a doua jumătate a secolului al XVIII-lea, 
pe lângă proclamarea necesităţii limitării puterilor 
guvernanţilor şi recunoaşterea unor drepturi 
fundamentale pentru om, au căutat să găsească şi 
proceduri juridice cât mai eficace pentru rezolvarea 
acestui scop. 

În acest sens, apare şi se dezvoltă ideea potrivit 
căreia normele trebuie cuprinse în legi scrise şi 
sistematice astfel încât să includă într-un cadru 

ordonat şi unitar toate reglementările relative la 
organizarea şi funcţionarea puterii politice şi a 
raporturilor cu cetăţenii. Se afirmă nu numai 
necesitatea constituţiei scrise, dar şi supremaţia ei 
juridică faţă de orice alte norme juridice. Pentru a se 
asigura această supremație juridică a apărut ideea 
rigidităţii constituţionale. În aplicarea acestei idei, s-a 
considerat că actele juridice normative cu valoare de 
constituţie nu pot fi modificate de corpurile legiuitoare 
obişnuite, ci numai de o adunare constituantă, adică 
de un organ anume ales în scopul adoptării 
constituţiei. 

Se face distincţie între puterile constituite, adică 
adunările legiuitoare alese pe baza constituţiei în 
vederea adoptării legilor ordinare, puterea executivă şi 
cea judecătorească, pe de o parte, şi puterea 
constituantă, pe de altă parte, aceasta fiind singura 
competentă să adopte şi să modifice constituţia. 
Totodată s-a stabilit că adunarea constituantă, atunci 
când procedează la adoptarea sau modificarea 
constituţiei, trebuie să respecte anumite formalităţi 
procedurale mai complicate decât cele stabilite pentru 
modificarea legilor ordinare. 

În scopul de a consolida supremaţia constituţiei, s- 
a încercat apoi să se găsească un mijloc pentru a 
asigura respectarea ei nu numai de organele 
administraţiei publice şi de justiţie, dar şi de puterea 
legiuitoare. Acest mijloc a fost instituirea unui organ 
căruia să i se recunoască competenţa de a face 
inaplicabile legile contrare unui principiu constituţional. 
Apare şi se dezvoltă astfel teoria constituţionalităţii 
legilor. 

În epoca modernă se afirmă mai puternic 
preocuparea pentru promovarea şi ocrotirea 
drepturilor fundamentale, preocupare care devine 
aspectul cel mai important al teoriei 
constituţionalismului. În consecinţă, teoria 
constituţionalismului modern are mai multe valenţe 
care ar putea fi sistematizate în următoarele trăsături: 

- existenţa unor acte juridice normative adoptate 
după proceduri specifice derogatorii de la dreptul 
comun de către puterea constituantă; 

- asigurarea supremaţiei juridice a actelor 
constituţionale în raport cu acelaşi sistem de drept, 
rolul ei structurant; 

- garantarea respectării şi aplicării constituţiei de 
către toate organele statului prin instituirea controlului 
constituţionalităţii legilor; 

- afirmarea principiului  constituţionalismului 
modern, flexibilitatea separaţiei puterilor în stat şi, în 
acelaşi timp, consacrarea şi garantarea drepturilor şi 
libertăţilor fundamentale ale cetăţenilor; 

- afirmarea şi protejarea juridică prin normele 
constituţionale a valorilor supreme în societatea 
modernă, respectiv: pluralismul politic şi instituţional, 
democraţia, statul de drept şi libertăţile cetăţeneşti, 
inclusiv accesul liber la justiţie; 

- recunoaşterea existenţei unor raporturi sociale şi 
politice de importanţă primordială care formează 
obiectul special de reglementare a normelor 
constituționale. 

Prof. univ. dr. lon Deleanu arăta: „Constituţia este 
şi trebuie să fie aşezământul politic şi juridic funda- 
mental, care reflectă cucerirea puterii în stat, noile 
structuri sociale şi politice, precum şi drepturile şi 
îndatoririle fundamentale ale cetățenilor”]. 

Conceptul de constituţie poate avea două 
accepţiuni: accepțiunea de lege, de act normativ și 
accepțiunea de categorie istorică, deoarece a apărut 
pe acea treaptă de dezvoltare socială în care principiile 
dreptului feudal nu mai corespundeau. Dimensiunea 
istorică se referă și la evoluţia constituţiei și 
constituţionalismului, dar și la determinarea 
conţinutului normativ al unei legi fundamentale nu 
numai de voinţa politicienilor și adunării constituante 
care o adoptă, dar și de condiţiile sociale, economice, 
politice culturale ale momentului, de particularităţile 
naţionale și, nu în ultimul rând, de voinţa suverană a 
poporului, care prin corpul electoral este chemat să 
aprobe o constituţie. 

Deşi termenul de constituţie este foarte vechi, el 
fiind adesea folosit în accepțiunea sa de lege, actuala 
sa semnificaţie s-a conturat în epoca modernă. Așa 
cum am arătat, constituţia este considerată ca fiind 
aşezământul politic şi juridic fundamental al unui stat. 
Aceasta, deoarece constituţia a fost şi este concepută 
într-o viziune mai largă, ce excede politicului, nu numai 
ca o lege fundamentală, ci şi ca o realitate politică şi 
statală ce se identifică cu societatea pe care o 
modelează prin ordinea juridică ce o impune. 


În constituţie sunt consacrate principiile 
fundamentale ale întregii vieţi economice, politice, 
sociale şi juridice, în conformitate cu valorile 
fundamentale pe care statul le promovează şi le apără. 
Poporul, spunea Hegel, trebuie să aibă faţă de 
constituţia lui sentimentul dreptului său şi al stării sale 
de fapt, astfel ea poate exista, e drept, în chip exterior, 
dar nu are nicio semnificaţie şi nicio valoare. Cât de 
actuale sunt cuvintele marelui filozof care afirma că 
„fiecare popor îşi are constituţia care se potriveşte şi 
care i se cuvine”. 

Valoarea, conţinutul şi semnificaţiile constituţiei ca 
ideal al unei societăţi democratice au fost clar 
exprimate în actele constituţionale şi constituţiile care 
au deschis drumul procesului constituţional. Prima 
constituţie scrisă din lume, Constituţia americană din 
anul 1787, arăta în preambulul său că „Noi, poporul 
american, în vederea formării unei uniuni mai perfecte, 
stabilirii justiţiei, asigurării liniştei interioare, asigurării 
apărării comune, dezvoltării bunăstării generale şi 
asigurării binefacerilor libertăţii, pentru noi şi urmaşii 
noştri, poruncim şi stabilim prezenta constituţie”. Aşa 
cum spun chiar juriştii americani, în Constituţia 
americană şi-a găsit punctul culminant spiritul 
constituţionalismului. 

încă de la apariţia sa, constituţia a fost 
considerată şi analizată prin opoziţie cu absolutismul, 
drept o limită în calea exercitării arbitrare a puterii. 
Odată acest scop îndeplinit, constituţionalismul a 
continuat să aibă un rol important şi eminamente 
progresist pe scena istoriei, el propunându-şi 
garantarea eficientă a drepturilor şi libertăţilor 
fundamentale ale cetăţeanului. 

Poate că cel mai bine idealul constituţionalismului 
este exprimat de noţiunea de stat de drept. Trecerea 
de la dreptul statului la statul de drept a fost şi este 
încă un proces îndelungat şi anevoios, înscris între 
polii unor valori contradictorii. În plan ideatic, la 
fundamentarea construcţiei statului de drept, se află 
ideea de raţionalizare a sistemului dreptului şi de 
accentuare a eficacităţii lui. Cerinţa esenţială a 

idealului constituţional de stat de drept o reprezintă 
subordonarea statului față de drept şi limitarea puterii 
statului prin drept. 

Într-adevăr, constituţiile, prin ele însele, într-un 
stat de drept care presupune între altele respectarea 
legalităţii şi a ordinii de drept, protecţia individului şi a 
cetăţeanului în raporturile lui cu puterea, desfăşurarea 
întregii activităţi statale pe baza şi în limitele stricte ale 
legii, sunt sau pot fi un obstacol în calea arbitrarului, 
dacă ele exprimă voinţa generală iar respectul faţă de 
ele devine o datorie pentru guvernanţi. 

Idealul constituţiei, dar şi al constituţionalismului 
este exprimat şi prin conceptul de supremație a 
constituției. Supremaţia legii fundamentale este o 
calitate a acesteia, care o situează în vârful instituţiilor 
politico-juridice dintr-o societate organizată în stat şi 
face din constituţie sursa tuturor reglementărilor în 
domeniile economic, politic, social şi juridic. 
Consecințele cele mai importante ale supremaţiei 
constituţiei sunt conformitatea întregului drept cu 
normele constituţionale şi obligaţia fundamentală a 
autorităţilor statului de a-şi exercita atribuţiile în limita 
şi spiritul constituţiei. 

Desigur, supremaţia constituţiei ar reprezenta 
numai un ideal, dacă nu ar exista şi garanţii specifice 
care, în esenţă, permit controlul puterii şi evitarea 
evoluţiei acesteia spre arbitrar. Dintre aceste garanţii, 
două sunt mai importante: controlul constituţionalităţii 
legilor, care reprezintă o contrapondere importantă 
faţă de puterea discreţionară a parlamentului şi a 
executivului, iar cea de-a doua se referă la 
consacrarea principiului accesului liber la justiţie. Într- 
un sistem constituţional bazat pe supremaţia 
constituţiei, controlul realizat de către instanţele 
judecătoreşti reprezintă o garanţie importantă a 
respectării drepturilor şi libertăţilor cetăţeneşti, mai 
ales în raporturile cu autorităţile executive ale statului. 

Esenţa şi finalitatea constituţiei, dar şi a 
constituţionalismului ca proces istoric constă în 
realizarea unui echilibru între realităţi şi forţe diferite, 
dar care trebuie să coexiste şi să se armonizeze 

pentru a asigura stabilitatea socială, libertatea 
individuală, dar şi legitimitatea şi funcţionabilitatea 
autorităţilor care exercită puterea statală. Altfel spus, 
scopul unei constituţii democratice constă în a realiza 
un echilibru just, raţional între realităţi diferite, între 
interesele individuale şi interesul public. În sensul celor 
de mai sus, prof. univ. dr. loan Muraru afirma: „În 
realităţile socio-juridice şi statale contemporane, 
constituţionalismul trebuie privit ca o stare politico- 
juridică, complexă, ce exprimă cel puţin două mari 
aspecte: pe de o parte, receptarea în constituţie a 
exigenţelor mişcării de idei (originare şi în evoluţia sa) 
privind statul de drept şi democraţia, libertăţile publice, 
organizarea, funcţionarea şi echilibrul puterilor; pe de 
altă parte, receptarea în masa largă a subiectelor de 
drept a dispoziţiilor constituţionale. Această receptare 
reciprocă este singura care poate asigura eficienţa şi 
mai ales viabilitatea constituţiei, poate asigura 
concordanța între regulile constituţionale şi practica 
politică. "2. 

Nu poate exista o constituţie ideală, perfectă, 
imuabilă. Constituţia, ca lege fundamentală, pentru a fi 
eficientă, trebuie să fie adecvată realităţilor sociale, 
economice şi politice ale statului. Dinamica acestor 
factori va determina, în cele din urmă, şi modificări ale 
normelor constituţionale. Realizarea unui raport 
adecvat între constituţie şi realităţile statale, politice, 
ideologice şi economice, este o problemă complexă, 
care nu trebuie înţeleasă formal. Subliniem faptul că, 
pe plan strict juridic, constituţia poate defini atât un 
regim liberal, cât şi unul dictatorial. Dacă în orice tip de 
stat, fie el democratic sau totalitar, există o constituţie, 
nu se poate susţine că peste tot există şi un veritabil 
regim constituţional, ci numai în statele unde legea 
fundamentală consacră și garantează principiile 
democratice de instaurare, exercitare și menţinere a 
puterii statale, precum și drepturile fundamentale ale 
omului. 

Trăsăturile regimului constituţional existent la un 
moment istoric într-un stat, dar şi modul în care este 
receptată şi respectată constituţia determină realitatea 
legii fundamentale şi a constituţionalismului. 

Evoluţia constituţională a României reflectă 
tradiţiile culturale, realităţile sociale, gradul de 
dezvoltare economică şi gradul de democratizare. 
Evoluţia nu a fost simplă, ea are o dimensiune 
complexă ce implică multitudinea de factori constitutivi 
ai societăţii. Este marcată de acte normative cu 
valoare constituţională prin care, în decursul timpului, 
au fost reglementate relaţiile sociale privind puterea şi 
drepturile fundamentale ale omului. Această 
materializare juridică a voinţei guvernanţilor este 
determinată în mod direct de realităţile sociale exis- 
tente la un moment dat. 

În România, ca şi în alte state europene, evoluţia 
constituţională semnifică democratizarea exercitării 
puterii, limitarea puterilor discreţionare ale statului, 
afirmarea principiului democraţiei privind organizarea 
socială, politică, juridică, în stat şi consacrarea 
drepturilor şi libertăţilor fundamentale cetăţeneşti. 
Dezvoltarea constituţională reflectă realitatea politică, 
juridică, economică, tradiţiile, dar şi influenţele 
internaţionale împreună cu preluarea ideilor 
democratice afirmate la finele secolului al XVIII-lea şi 
începutul secolului al XIX-lea. 

Din punct de vedere ştiinţific, începutul este 
marcat de adoptarea primelor constituţii, respectiv a 
actelor normative care, din punct de vedere formal, dar 
şi al conţinutului, răspund criteriilor generale de 
definire a constituţiei. În literatura de specialitate, 
evoluţia constituţională în România este analizată în 
funcţie de actele normative care au fost considerate că 
au valoare constituţională. Autorii au propus diferite 
sisteme de clasificare a perioadelor istorice ale 
dezvoltării constituţionale a statului român. 

Apariţia şi dezvoltarea constituţionalismului în 
România este marcată de unele caractere specifice 
sistemului economic, cultural, politic şi istoric ale 
societăţii, dar și de dominaţia altor puteri asupra 
statului. Astfel, structurile instituţionale moderne ale 
statului au fost consacrate mai târziu și au evoluat mai 
lent faţă de alte ţări. Spre deosebire de Franţa, ideile 
democratice ale constituţiei au fost receptate mai puţin 
de populaţie care avea un nivel de trai și de instrucţie 
școlară redus. Reprezentanţii burgheziei au fost aceia 
care au preluat şi transpus în primele documente 
constituţionale și Constituţii ideile organizării 
democratice ale statului, consacrarea drepturilor 
fundamentale ale omului, eliminarea privilegiilor, 
exercitarea puterilor statale în conformitate cu 
principiul separaţiei puterilor în stat etc. 

Unii autori susţin că ideile constituţionale ce au 
stat la baza adoptării unor constituţii sunt preluate 
exclusiv din Occident, iar statul român nu a făcut 
altceva decât să le dea o formă constituţională fără a 
schimba conţinutul. Această afirmaţie nu este 
fundamentată ştiinţific, deoarece constituţiile române 
al căror conţinut normativ este influențat sau chiar 
determinat de constituţionalismul european, au totuși 

și numeroase elemente de originalitate care reflectă 
realităţile sociale, culturale, economice și politice din 
momentul în care au fost adoptate. Trebuie subliniat 
faptul că, spre deosebire de legile obișnuite care sunt 
rezultatul voinţei legiuitorului, a deţinătorului puterii în 
stat de la un anumit moment istoric, conținutul 
normativ al unei constituţii este determinat de 
realităţile, caracterul, specificul societăţii și a statului 
din momentul adoptării lor . 

În cele ce urmează prezentăm succint evoluția 
constituţionalismului în România3. 

Constantin Mavrocordat, la 7 februarie 1741, 
adopta un act normativ, considerat de unii autori ca 
fiind un veritabil act constituţional, cunoscut sub 
denumirea de Constituţia lui Mavrocordat. Acest 
document reglementa adunarea obştescă, această 
instituţie dorindu-se a fi un organ reprezentativ 
consultativ la care aveau acces boierii. Prin acest 
document, se afirmau unele principii democratice 
privind încasarea taxelor, dar şi echilibrul ce trebuia să 
caracterizeze impunerea fiscală. 

Şcoala Ardeleană, la finele secolului al XVIII-lea, 
milita pentru consacrarea, recunoașterea și 
respectarea drepturilor fundamentale ale omului 
pentru românii din Transilvania. Supplex Libellus 
Valachorum este numele sub care a rămas în istorie 
memoriul naţiunii române din Transilvania din 1791, 
cel mai important act politic al românilor transilvăneni 
din secolul al XVIII-lea. Produs al celor mai luminate 
minţi ale intelectualităţii româneşti, născut în contextul 
iluminismului care zguduia vechea Europă, actul 
încununează eforturi îndelungate pentru emancipare 
politică şi naţională a românilor precum şi o serie lungă 
de memorii şi petiţii. Supplex Libellus formulează 
sintetic revendicările poporului român şi este un 
document programator pentru lupta pentru 
emancipare naţională care avea să aibă loc în secolul 
al XIX-lea, până la apariţia după o sută de ani a 
Memorandumului din 1892. Prin Supplex Libellus 
Valachorum, se consacră printre altele: dreptul la pro- 
prietate, la identitatea şi conservarea fiinţei umane; 
echilibrul ce trebuie să existe între interesele fiecărui 
cetăţean — comunitate — stat. Este proclamat dreptul la 
viaţă, libertate, unitate pentru tot poporul român. De 
aceea, poate fi considerat ca un veritabil document 
constituţional. 

Primul document ce se află la originea organizării 
moderne a Statului Român este un proiect 
constituţional al lui Dimitrie Sturdza, din 1802. Doctrina 
liberală şi teoria drepturilor fundamentale ale omului 
pătrund în Principatele Române după 1820. După 
revoluţia lui Tudor Vladimirescu, se redactează un 
document politic ce încorporează multe din ideile şi 
concepţiile democratice și constituţionale ale vremii. 
Ne referim la Constituţia Cărvunarilor din 1822, care 
nu a fost niciodată adoptată, rămânând în formă de 
proiect. Constituţia Cărvunarilor a fost un proiect de 

constituţie care încerca introducerea unui sistem 
modern de guvernare în Principatele Române. Ea 
formula pentru prima dată principiul constituţional al 
domniei legilor şi al separării puterilor în stat. A fost 
elaborată la laşi şi supusă dezbaterii. Numele de 
Cărvunari face aluzie la  carbonarii italieni 
(Carboneria). Constituţia prevedea principii și drepturi 
inspirate din ideologia Revoluţiei franceze: libertatea 
individuală a persoanei, a întrunirilor, a comerţului, 
egalitatea în faţa legii, respectarea proprietăţii, 
principiul unei ordini financiare echitabile, organizarea 
învăţământului, organizarea statului, restrângerea 
puterii domneşti şi instituirea sfatului obştesc, alcătuit 
pe criterii reprezentative, format numai din boieri și 
care avea atribuţii legislative. loan Sturza, domnitorul 
Moldovei, a acceptat Constituţia, dar ea nu a putut fi 
adoptată din cauza opoziţiei Turciei și Rusiei. 

Un moment istoric important în dezvoltarea 
constituţională a României îl constituie Revoluţia din 
1848. Au fost proclamate mai multe documente politice 
prin care erau consacrate drepturile şi libertăţile 
fundamentale ale omului şi principiul statului modern. 
Astfel, unul dintre punctele programului din 1848 era 
adoptarea unei constituţii a statului. Proclamaţia de la 
Izlaz este o veritabilă declaraţie de drepturi a 
românilor. 

Faţă de documentele juridice anterioare, 
Regulamentele Organice din 1831, 1832 sunt opera, în 
principal, a marii boierimi a Principatelor Române. 
Nicolae lorga afirma că Regulamentele Organice sunt 
adevărate constituţii, fiind în cea mai mare parte o 
creaţie a românilor. Adoptarea acestor documente 
politice şi juridice s-a realizat la iniţiativa Rusiei, dar şi 
cu colaborarea marilor boieri din Principatele Române. 

Convenţia de la Paris din 1858 este actul 
internaţional prin care s-au stabilit normele 
fundamentale referitoare la situaţia juridică şi politică a 
Principatelor Române și care a pus bazele unirii Ţării 
Românești cu Moldova, realizată în 1859. 

Primul act considerat ca fiind o constituţie în 
România este Statutul Dezvoltător al Convenţiei de la 
Paris (1864). În acest document cu valoare politică şi 
juridică, sunt consacrate primele reguli constituţionale 
privind organizarea statului. Astfel, el consacra faptul 
că puterea statală aparţine naţiunii şi era încredinţată 
spre exercitare domnului şi reprezentanţei naţionale. 
Puterea legislativă era exercitată în mod colectiv de 
către domn şi Reprezentanţa naţională, care avea o 
structură bicamerală, respectiv Adunarea 
Ponderatoare şi Adunarea Electivă. Cele două camere 
erau formate din membri aleşi şi membri de drept. 
Puterea executivă era exercitată de către domn, cu 
toate că acest act constituţional nu făcea referire 
expres la acest lucru. 

Constituţia din 1866 este considerată a fi una 
dintre cele mai democratice legi fundamentale ale unui 
stat european din perioada respectivă. Era inspirată 

din Constituţia Belgiei din 1831, cuprindea 133 de 
articole, grupate în 8 titluri, care se refereau la puterile 
statului, organizarea şi funcţionarea instituţiilor statale, 
caracterele statului, drepturile cetăţeneşti, principiile 
de organizare a activităţilor economico-sociale. Pentru 
prima dată în România sunt reglementate și garantate 
drepturile și libertăţile fundamentale ale omului. 

Constituţia consacra faptul că puterea şi 
suveranitatea aparţin poporului, precum şi caracterul 
indivizibil al statului. Totodată, se acorda o atenţie 
deosebită drepturilor şi libertăţilor fundamentale 
cetăţeneşti. Erau consacrate şi garantate drepturile 
civile, libertatea individuală, libertatea de conştiinţă, 
inclusiv cea religioasă, libertatea de exprimare, 
precum şi drepturile politice fundamentale, inclusiv 
dreptul de a alege şi de a fi ales. O atenţie deosebită 
se acorda proprietăţii, care era declarată sacră şi 
inviolabilă, şi se stabilea că nicio lege nu poate înfiinţa 
pedeapsa confiscării averii. Constituţia se referea pe 
larg la organizarea şi exercitarea puterii. Stabilea în 
acest sens că toate puterile în stat emană de la 
naţiune, iar puterea legiuitoare era exercitată colectiv 
de către rege şi reprezentanța naţională, care avea o 
structură bicamerală (Senat şi Adunarea Deputaţilor). 

Constituţia din 1923 a fost controversată sub 
aspectul modului ei de adoptare. Astfel, mulţi 
teoreticieni în drept constituţional (C. Dissescu, P. 
Negulescu) nu au recunoscut valoarea de constituţie a 
acestui act normativ, deoarece nu a fost adoptat după 
regulile şi procedeele prevăzute de Constituţia din 
1866. Cu toate acestea, constituţionaliştii moderni, 
având în vedere conţinutul acestui act constituţional, îl 
consideră a fi una dintre cele mai democratice din 
perioada respectivă. Constituţia cuprindea 138 de 
articole grupate în 8 titluri. Multe reglementări erau 
preluate din Constituţia din 1866, dar există și 
numeroase elemente de noutate. 

În ceea ce priveşte puterea, se stabilea, la fel ca 
şi în constituţiile precedente, că aparţinea naţiunii. De 
asemenea, constituţia consacra caracterul statului 
român ca fiind un stat naţional, unitar şi indivizibil. 
Forma de guvernământ era consacrată ca fiind 
monarhia constituţională și ereditară în linie masculină. 
Puterile statului erau exercitate de către reprezentanţii 
naţiunii. 

Puterea legislativă era exercitată de rege 
împreună cu reprezentanța naţională formată din două 
camere: Adunarea Deputaţilor şi Senatul. Puterea 
executivă aparţinea regelui şi o exercita prin Guvern. 
Consiliul legislativ avea rolul de a sistematiza legislaţia 
existentă. Sistemul instanţelor fiind organizat pe grade 
de jurisdicție, la vârf se situa Înalta Curte de Casaţie. 
Constituţia face expres referire la controlul de 
constituţionalitate, încredinţând această funcţie Curţii 
de Casaţie. Pentru prima dată, constituţia face referire 
la organizarea contenciosului administrativ, adică la 

controlul actelor administrative de către instanţele 
judecătorești. 

Sistemul electoral consacra pentru prima dată 
votul egal, direct, secret şi obligatoriu şi se renunţa la 
orice sistem cenzitar. Ambele camere erau alese pe 
baza votului egal, direct şi secret, dar Senatul 
cuprindea şi membri de drept, numiţi pe viaţă de către 
rege, fie din rândul foştilor demnitari ai statului, fie din 
rândul personalităţilor religioase. Frontierele statului 
nu puteau fi schimbate decât prin lege. Organizarea 
administrativă a teritoriului se făcea în comune şi 
judeţe. Constituţia făcea referire şi la modul de 
dobândire a cetăţeniei române, în sensul că aceasta 
urma să fie dobândită potrivit unei legi ulterioare 
constituţiei. 

Un capitol important este cel privind drepturile şi 
libertăţile fundamentale. Conţinutul normativ privind 
drepturile și libertăţile fundamentale era în mare parte 
identic cu cel al Constituţiei din 1866. Constituţia 
consacra egalitatea între cetăţeni fără deosebire de 
naţionalitate, avere şi alte asemenea criterii. 

Premisele istorice ale adoptării Constituţiei din 
1938 sunt exprimate de noile orientări politice 
intervenite în România, după 1935. Cel mai important 
aspect politic îl reprezintă instaurarea, la 10 februarie 
1938, a dictaturii personale a regelui Carol al II-lea. 
Acest eveniment a însemnat şi o transformare radicală 
a democratismului tradiţional instaurat în baza 
constituţiei din 1923, în sensul că regimul politic 
existent în acel moment a impus renunţarea la unele 
drepturi şi libertăţi fundamentale, a consacrat puterea 
politică la nivelul instituţiei şefului de stat, a limitat 
prerogativele Parlamentului şi, practic, s-a eliminat din 
viaţa statală pluralismul politic, limitându-se activitatea 
partidelor politice. Expresia juridică constituţională a 
regimul politic instaurat a reprezentat-o Constituţia 
adoptată la 28 februarie 1938 din iniţiativa regelui 
Carol al II-lea. Acest document constituţional avea 100 
de articole grupate în 8 titluri. Națiunea putea să-şi 
exercite atribuţiile numai prin reprezentare. Puterea 
legislativă era exercitată de către rege şi Parlament. 
De asemenea, erau consacrate principalele caractere 
şi atribute ale statului român, respectiv: statul naţional 
unitar şi indivizibil şi inalienabilitatea teritoriului. 
Puterile statului erau coordonate de către rege, care 
avea atribuţii sporite, aproape discreţionare. Astfel, 
regele avea putere legislativă, fiind abilitat să emită 
decrete cu putere de lege, care nu erau supuse 
controlului parlamentar. Puterea executivă era 
încredințată regelui, care o exercita prin Guvern. 
Totodată, regele avea şi importante atribuţii statale, 
respectiv: era comandantul armatei, numea şi revoca 
miniştri, putea dizolva parlamentul, avea dreptul de 
grațiere a pedepselor. 

Parlamentul avea o structură bicamerală. 
Desemnarea deputaţilor se realiza prin vot secret, 
obligatoriu şi exprimat prin scrutin uninominal, dar cu 

anumite limitări, în sensul că trebuia să reprezinte 
alegătorii după profesiunea lor. Durata mandatului 
pentru deputaţi era de 6 ani. Senatul era compus din 
membri aleşi şi membri numiţi, respectiv senatori de 
drept. Durata mandatului era de 9 ani. 

Puterea judecătorească era exercitată de către 
Curtea de Casaţie şi Justiţie şi celelalte instanţe 
judecătoreşti. Constituţia consacra principiul legalităţii 
privind organizarea instanţelor judecătoreşti. 

Drepturile fundamentale erau reglementate 
restrictiv în raport cu dispoziţiile Constituţiei din 1923. 
Acestea puteau fi limitate dacă prin exercitarea lor 
aducea atingere principiilor ideologice impuse de 
dictatura personală a regelui Carol al II-lea. 

Constituţia din 1938 a fost suspendată în 
septembrie 1940, moment în care sunt reduse 
prerogativele regale şi este învestit cu puteri depline în 
stat Preşedintele Consiliului de Miniştri. 

Ajungând în acest moment istoric al evoluției 
constituționalismului în România remarcăm că toate 
documentele cu caracter  preconstituțional, 
constituțional și Constituţiile adoptate au consacrat 
juridic și au mărturisit spiritual caracterul creștin 
ortodox al poporului Român și poziția majoritară a 
Bisericii ortodoxe în raport cu alte religii, confesiuni sau 
credințe existente și recunoscute de stat prin lege. 
Aceste reglementări constituţionale nu au fost 
considerate ca fiind contrare sau că ar fi adus atingere 
unor principii sau drepturi fundamentale recunoscute și 
garantate în mod deosebit de Constituţiile din 1866, 
1923 și 1938, precum: principiul egalităţii în drepturi a 
românilor, eliminarea privilegiilor și discriminărilor, 
libertatea de conștiință și libertatea religioasă, 
drepturile și protecția minorităţilor, dar și principiul 
toleranţei privind exercitarea unor drepturi. 

Tradițiile democratice ale constituţionalismului 
românesc din perioada analizată marchează istoric 
consacrarea şi garantarea libertăţii de conştiinţă, ca 
drept fundamental. Ne referim în special la dispoziţiile 
cuprinse în Constituţia României din 1866, care pentru 
prima dată în ţara noastră oferea o recunoaştere 
juridică a libertăţii de conştiinţă. Astfel, dispoziţiile art. 
21 cuprindeau o formulare de esenţă, prin care 
libertatea conştiinţei era considerată ca un drept 
natural: „Libertatea conştiinţei este absolută”. 
Conţinutul acestui drept fundamental avea în vedere în 
mod explicit garantarea libertăţii religioase. Mai mult 
decât atât, religia ortodoxă şi biserica ortodoxă erau 
consacrate constituţional: „Libertatea tuturor cultelor 
este garantată, întrucât însă celebraţiunea lor nu 
aduce atingere ordinii publice sau bunelor moravuri. 
Religiunea ortodoxă a răsăritului este religiunea 
dominantă a statului român. Biserica ortodoxă română 
este neatârnată de orice chiriarhie străină, păstrându- 
şi însă unitatea ca biserică ecumenică a răsăritului în 
privinţa dogmelor”. Acestea sunt formulări juridice care 
exprimă realitatea socială, specificul cultural şi religios 
al poporului român, fără însă a se îngădui 

exclusivismul religios şi intoleranţa interconfesională. 
De altfel, toată istoria poporului român, spiritualitatea 
sa, tradiţiile culturale afirmă clar şi elocvent toleranța şi 
respectul faţă de toate confesiunile religioase. 

Reglementări similare existau și în Constituţia din 
1923 la art. 22, alin 3, precum și în Constituţia din 1938 
la art.19, alin 24. 

Un alt fapt istoric important este acela că niciunul 
dintre actele juridice, actele politice și juridice pre 
constituționale și nici cele trei Constituţii Române de 
care am făcut vorbire mai sus nu au prevăzut separaţia 
Bisericii de stat și nici autonomia Bisericii în raport cu 
statul. 

Istoria demonstrează, iar documentele politice și 
juridice consemnează că, începând din evul mediu 
până în perioada contemporană în care au fost 
adoptate Constituţiile din 1866, 1923 și 1938, 
mitropoliţii Țarii Românești și ai Moldovei au fost 
membri în divanurile voievozilor și în adunările 
obștești, având un rol important în guvernarea Țărilor 
Române. În perioada contemporană antebelică, 
importanţi membri ai Bisericii Ortodoxe au ocupat 
funcţii înalte în stat. 

Un exemplu pe care îl considerăm relevant este 
acela al Patriarhului Miron Cristea care a fost Prim 
Ministru al României în perioada februarie 1938 — 
martie 1939 și a făcut parte din Regența instituită 
pentru Regele Mihai |, minor la aceea dată, respectiv 
1927-1930. 

Aceste realităţi istorice și constituţionale 
considerăm că fac parte din tradiţiile de spiritualitate 
ortodoxe ale poporului român și, totodată, din tradiţiile 
democratice constituţionale de organizare și 
funcţionare a statului. 

Perioada 1944 -1947 este caracterizată printr-o 
puternică instabilitate socială şi economică și politică, 
de inexistenţa unui sistem constituţional în sensul 
tradiţional al conceptului. Au fost adoptate acte juridice 
normative cu valoare constituţională, prin care se 
reglementau exercitarea puterii în stat, precum şi 
drepturi fundamentale ale cetăţenilor. Dintre acestea, 
menţionăm două: Decretul nr. 1626 din 1944 privind 
drepturile românilor în conformitate cu dispoziţiile 
Constituţiei din 1866 şi modificările Constituţiei din 28 
martie 1923, act normativ prin care a fost repusă din 
nou parțial în vigoare Constituţia din 1923 și Legea nr. 
363 din 30 decembrie 1947, un act normativ de tristă 
amintire, deoarece prin acesta a fost schimbată forma 
de guvernământ: monarhia a fost abolită și s-a 
instaurat republica populară. 

Este actul constituţional prin care s-a înlăturat ca 
formă de organizare a puterii statale separaţia puterilor 
în stat, fiind înlocuită cu principiul centralismului 
democratic, adică subordonarea tuturor instituţiilor, 
inclusiv a justiţiei statului faţă de o autoritate unică, 
care în curând avea să fie Partidul Comunist Român. 
Structura bicamerală a Parlamentului a fost înlocuită 
cu Parlamentul unicameral. Este actul constituțional 

care marchează începutul instaurării statului totalitar 
comunist în România. 

Istoria a demonstrat că abolirea monarhiei a fost 
un act de forță care nu a avut nimic de-a face cu un 
raționament juridic constituţional. Actul de abolire din 
1947 a fost rezultatul unei presiuni ultimative din 
partea Partidului Comunist, sprijinite din afara ţării. Din 
punct de vedere juridic, abdicarea Regelui Mihai | a 
fost un act neconstituţional, întrucât instituţia abdicării 
nu era prevăzută în Constituţie, iar Regele nu putea 
oricum să abdice şi pentru urmaşii săi, cu alte cuvinte, 
nu putea să extindă consecinţele juridice ale actului 
său de abdicare unor prezumtivi şi viitori descendenţi 
legitimi ai acestuia. Este adevărat că Regele Carol al 
ll-a a abdicat în septembrie 1940, dar a abdicat în 
favoarea fiului său, moştenitorul legal al tronului. 

Urcarea pe tron a lui Carol | a fost rezultatul unui 
plebiscit. Abolirea monarhiei în decembrie 1947 ar fi 
trebuit să urmeze aceeaşi procedură pentru a avea 
legitimitate constituţională. În realitate, Legea nr. 
363/1947 nu foloseşte termenul de abolire, ci doar 
expresia abdicarea Regelui Mihai | pentru el şi urmaşii 
săi. 

Potrivit Constituţiei din 1923, actului abdicării, 
chiar forţate, ar fi trebuit să-i urmeze declanşarea 
procedurii prevăzute în art. 79 din Constituţie, 
referitoare la vacanţa tronului. Pentru a se evita însă 
această posibilitate şi pentru a se pregăti terenul 
abolirii de facto a monarhiei, prin Legea nr. 363/1947 
s-a abrogat expres Constituţia din 1923. Ca atare, 
problema plebiscitului a căzut de la sine, iar abolirea 
monarhiei a fost un act politic şi nu unul juridic, 
deoarece nu a avut legitimitatea juridică necesară. 

Deşi a fost impusă prin forță, republica a intrat 
însă în conştiinţa mai multor generaţii. Republica 
Populară şi apoi Socialistă au fost asociate pentru mai 
multe decenii cu un regim politic iniţial opresiv şi apoi 
fals sau parţial democratic. 

În intervalul de timp istoric 1948-1989, au fost 
adoptate trei constituţii, respectiv: Constituţia 
României din 13 aprilie 1948, Constituţia României din 
24 septembrie 1952 şi Constituţia României din 21 
august 1965. Trăsăturile generale ale realităţii 
constituţionale a statului român în această perioadă 
sunt orientate înspre afirmarea din ce în ce mai 
puternică a rolului conducător al unui singur partid, 
renunţarea la principiile tradiţionale ale democraţiei 
constituţionale, cum ar fi: pluralismul politic şi 
instituţional, principiul separaţiei puterilor în stat, al 
independenţei justiţiei, al libertăţii economice, precum 
şi la garantarea drepturilor fundamentale ale 
cetăţenilor. Puterea legislativă era exercitată de către 
reprezentanța naţională organizată unicameral, 
respectiv Marea Adunare Naţională. Puterea executivă 
subordonată celei legislative şi instituţiei şefului de stat 
era exercitată de către Consiliul de Miniştri, precum şi 
de autorităţile administrative centrale şi locale, 
organizate tot în baza subordonării politice a statului. 

Prin Constituţia din 1965, se instituie un regim 
ideologic unic, al materialismului dialectic ateu care 
exclude religia și dreapta credinţă ortodoxă şi impune 
principiul centralismului în organizarea şi funcţionarea 
autorităţilor statale. Activitatea economico-socială a 
statului este organizată în baza principiului planificării, 
desfiinţându-se practic, după 1952, proprietatea 
privată în domeniul economic. Se renunţă la regula 
valorii şi la principiile concurenţiale. Proprietatea este 
ierarhizată juridic, pe primul plan este proprietatea de 
stat, urmând proprietatea cooperatistă şi pe ultimul loc, 
ca importanţă juridică, proprietatea personală, care 
este limitată în ceea ce priveşte conţinutul său. 

Constituţiile se refereau la drepturi şi libertăţi 
fundamentale, dar acestea puteau fi restrânse oricând 
discreţionar de către stat, iar exercitarea lor era 
orientată înspre valorile ideologice acceptate. 
Autonomia organelor administraţiei locale era mult 
limitată datorită organizării în baza centralismului şi a 
unei subordonări stricte. 

Deși Biserica Română Ortodoxă și-a continuat 
existența și activitatea, libertatea religioasă nu mai era 
garantată, era supusă unor îngrădiri și restricții ample 
și controlată de autorităţile de stat și comuniste. Din 
punct de vedere constituțional s-a instituit implicit, deși 
nu explicit ca în Albania, statul comunist ateu. Din 
nefericire, consecințele și influențele regimului 
constituțional ateu comunist se resimt și astăzi. 

Ca urmare a transformărilor politice, economice şi 
sociale radicale intervenite după decembrie 1989, în 
sistemul constituţional român se produc transformări 
de esenţă. Au fost adoptate mai multe acte normative 
cu valoare constituțională prin care s-a pus bazele 
reinstaurării  constituționalismului democratic în 
România. Sunt consacrate politic şi juridic principii 
constituţionale precum: separaţia puterilor, pluralismul 
politic, libertatea economică, statul de drept, principiul 
democraţiei, consacrarea și recunoașterea drepturilor 
fundamentale ale omului, forme democratice de 
exercitare a puterii, inclusiv prin referendum, 
răspunderea şi revocabilitatea celor care ocupă funcţii 
de guvernare. 

Dintre aceste acte constituţionale, menţionăm 
Decretul Lege nr. 92 din 14 martie 1990. Este un 
important act normativ constituţional prin care au fost 
puse bazele sistemului constituţional actual al 
României. Principalele dispoziţii normative se referă la 
organizarea puterii legislative şi executive, după cum 
urmează: Parlamentul României urma să aibă o 
structură bicamerală, respectiv Senat şi Camera 
Deputaţilor; membrii Parlamentului urmau să fie aleşi 
prin vot universal, direct, secret şi liber exprimat pe 
baza scrutinului de listă; instituţia şefului de stat era 
realizată în persoana Preşedintelui României, ales prin 
scrutin uninominal, organizat în două tururi; erau 
prevăzute dispoziţii concrete privind organizarea, des- 
făşurarea alegerilor şi centralizarea rezultatelor. 

Totodată s-a instituit și organizat Adunarea 
Constituantă, formată din cele două camere reunite 
ale Parlamentului care trebuiau să elaboreze viitoarea 
Constituţie a României, actul final al adoptării fiind 
precudura referendumului. Actuala Constituţie a fost 
adoptată în ședința Adunării Constituante din 21 
noiembrie 1991 și a intrat în vigoare în urma aprobării 
ei prin Referendumul naţional din 8 decembrie 1991. 

În anul 2003, Constituţia a fost revizuită prin 
Legea nr. 429/2003, lege ce a fost aprobată prin 
Referendumul naţional din 18-19 octombrie 2003 și a 
intrat în vigoare la data de 29 octombrie 2003, când a 
fost publicată în Monitorul Oficial. În urma revizuirii, 
Constituţia a fost republicată, cu reactualizarea 
denumirilor și dându-se textelor o nouă numerotare, în 
Monitorul Oficial nr. 767 din 31 octombrie 2003. Este 
Constituţia cu cea mai mare stabilitate dintre toate 
constituțiile României, deoarece a fost revizuită o 
singură dată. 

Au mai existat două încercări de revizuire, ultima 
tentativă a avut loc în 2018, când în baza unei iniţiative 
cetățenești s-a propus revizuirea art. 48, alin. 1, în 
sensul că „Familia se întemeiază pe căsătoria liber 
consimţită dintre un bărbat și o femeie”. Au fost 
parcurse cu succes toate etapele, procedural, dar 
actul final al aprobării revizuirii, Referendumul naţional, 
a eșuat, întrucât nu a fost atins pragul de validare. 
Conform Biroului Electoral Central, 21,1% dintre 
românii cu drept de vot s-au prezentat la urne în cele 
două zile dedicate consultării. Referendumul din 6 și 7 
octombrie 2018 a înregistrat, astfel, cea mai slabă 
prezență la vot din 1990 și până în prezent. 
Modificarea Constituţiei a fost susținută de 91,56% 
dintre cei prezenţi la urne. Aceasta este prima iniţiativă 
cetățenească demarată în România de la căderea 
comunismului în 1989. 

Acest Referendum este un exemplu elocvent al 
indiferenței majorității electoratului român față de 
Constituţie și în special pentru includerea în conținutul 
normativ al Legii Fundamentale a unui principiu privind 
constituirea familiei axat pe tradițiile și valorile dreptei 
credințe ortodoxe a poporului român a căror 
valabilitate și viabilitate se apropie de 2000 de ani. 


Note: 

Îlon Deleanu, Instituții şi proceduri constituţionale în 
dreptul român și comparat, Editura C.H.Beck, București, p. 
410. 

2loan Muraru, Elena Simina Tănăsescu, Drept 
Constituțional și Instituţii politice , Editura C.H. Beck, 
București, 2015, vol. |, p. 126. 

3Pentru dezvoltări, a se vedea Marius Andreescu, 
Andra Puran, Drept constituțional. Teoria generală și instituţii 
constituționale. Jurisprudență constituţională, ediţia a Ill-a, 
Editura C.H.Beck, București, pp. 165-193. 

4Pentru dezvoltări, a se vedea Andreescu Marius, Cum 
este posibilă dictatura în democraţie. Aspecte juridice, 
filosofice și teologice, publicat în Porunca lubirii, Editura 
Agaton, Făgăraș, mai 2020. 

Lumea geto-dacică: 
un ţinut trecătoare* 


conf. univ. dr. Constantin Augustus BĂRBULESCU 


Realităţile trecute sunt, în fapt, proiecția minţii 
noastre, pornind de la cunoaşterea pe care o avem la 
un moment dat. Fascinaţia omului pentru trecut vine 
din dorinţa de autocunoaştere, de explorare a lumii, de 
a descoperi ceea ce crede că îi este ascuns. Este 
dificil să faci acest lucru pentru istoria recentă, pentru 
că întotdeauna realitatea îţi este alterată de propria 
devenire. Mintea umană îşi proiectează 

de Helespont şi Propontida, până în peninsula Anatolia 
(Strabon, VII, 3, 2). Populaţii de sorginte tracică sunt 
amintite în izvoare, începând cu secolul XII a. Chr., 
pentru ca mai apoi neamuri aparţinând acestui grup 
etnic să fie menţionate şi în Iliada (XIII, 5, 7). 

Dintre toate neamurile tracice (peste 100 la număr), 
aveau să se impună istoriei: odrisii, tribalii, geții şi 





adeseori o altă realitate, uneori fantastică. 

Copilul are nevoie de poveşii, cu ajutorul |; 
poveştii creşte, dar istoria este mai mult decât 
o poveste, ea reprezintă o realitate a celor 
care trăiesc şi mai puţin a celor care au trăit, 
pentru că ea se scrie prin ochii prezentului. 
Românii de astăzi nu sunt nici pe departe | 
geto-dacii de ieri! Suntem cel mult moştenitori -. 
ai unor civilizaţii preistorice şi antice, 
remarcabile. În ADN-ul nostru, păstrăm 
frântura de informaţie de atunci, dar păstrăm 
numeroase coduri genetice ale tuturor celor E%: 
care au vieţuit aici de-a lungul mileniilor. 

Istoria este ştiinţă, în măsura în care 
cercetătorul caută contextul şi nu obiectul. 
Oricum ar fi, istoria rămâne fascinantă şi | 
pentru că viitorul seamănă atât de mult cu 
trecutul! Imaginarul uman a creat de cele mai 
multe ori o imagine complet diferită de 
realitate. Aşa se explică şi primele însemnări 
ale logografilor şi istoricilor greci despre |. 
ţinuturile stăpânite de roiuri de albine, de | 
amazoane, în ţara hiperboreenilor, acolo unde 
s-a născut zeul războiului — Ares. 


Tracii 

Acum mai bine de 2500 de ani, ţinuturile din fi. 
nordul Mării Egee, din Bulgaria de astăzi, de | 
dicolo şi de dincoace de Carpaţi, de la coasta 
lliricumului şi până în Pontul Euxin, iar în Nord 
până la Carpaţii Păduroşi erau locuite de traci. 
Tracii au fost o populaţie care aparţinea 
fondului indoeuropean ca şi grecii, galii, 
romanii, germanicii sau iranienii. Spaţiul vast 
în care vieţuiau l-a făcut pe Herodot să-i 
considere cei mai numeroşi după  inzi 
(Herodot, V, 3), căci ajunseseră până dincolo 

dacii. Odrisii şi tribalii sunt rudele sudice ale geților şi 
dacilor. Au fost primii care au pătruns în istorie, fiind 
menţionaţi în izvoarele scrise. Darius (522-486 a. Chr.) 
împăratul Imperiului Persan, include ţinutul stăpânit de 
ei în satrapia Skudra. Ulterior, regele Teres | ( = 480 
a.Chr. ) va pune bazele puternicului regat al Traciei 
(Tucidide, II, 29), a cărui existenţă va înceta în anul 46, 
atunci când împăratul Claudius (41-54), va transforma 
spaţiul locuit de ei în provincie a Imperiului Roman. De 
numele tribalilor este legată expediţia lui Alexandru 
Macedon, care înainte de a porni contra perşilor 
organizează o expediţie în care îl învinge pe regele 
Syrmos retras în insula Peuce. Alexandru trece Istrul 
unde îi întâlneşte pe geţi. (Arian, Anabasis, |, 3-4; 
Strabon, VII, 3, 8). Cel mai cunoscut moment din 
istoria tracilor şi geților din secolul III a. Chr., evocat de 
istoriografia antică şi ajuns până la noi, rămâne 
confruntarea (uneori anecdotică) dintre Dromichaites 
şi Lisimach. Ne vom mulţumi aici, doar în a reda o 
parte a textului antic: 

„(...) Armata lui Lisimah era chinuită de foamete. 
Prietenii îl sfătuiau pe rege să scape cum va putea şi 
să-şi mute gîndul că oastea lui l-ar putea salva. 
Lisimah le răspunse însă că nu era drept să-şi 
părăsească ostaşii şi prietenii, asigurîndu-i lui o 
scăpare ruşinoasă. 2. Dromichaites, regele tracilor, 
după ce primi cu multă prietenie pe regele Lisimah, 
numindu-l şi tată, îl conduse împreună cu copiii săi 
într-o cetate numită Helis. 3. Ajungând oştirea lui 
Lisimah în puterea tracilor, aceştia se strînseră la un 
loc - alergînd în număr mare - şi strigară să le fie dat 
pe mînă regele prizonier, ca să-l pedepsească. (...) 
Dromichaites fu împotriva pedepsirii regelui şi-i lămuri 
pe oşteni că este bine să-l cruţe pe bărbatul acesta. 
Dacă l-ar omori pe Lisimah - spunea el -, alţi regi au 
să-i ia domnia şi se prea poate ca regii aceştia să fie 
mult mai de temut decit înaintaşul lor. (...) 5. De 
asemenea fură pregătite două ospeţe: pentru acei 
macedoneni, Dromichaites rîndui tot felul de mîncăruri 
alese, servite pe o masă de argint, iar tracilor le dădu 
să mănînce zarzavaturi şi carne, dar pregătite cu 
măsură, aşezîndu-le pe nişte tăblițe de lemn, care 
ţineau loc de masă. În cele din urmă, puse să le toarne 
macedonenilor vin în cupe de argint şi de aur, pe cîtă 
vreme el şi tracii lui beau vinul în pahare de corn şi de 
lemn, aşa cum obinuiesc geții. Pe cînd băutura era în 
toi, Dromichaites umplu [cu vin] cornul cel mai mare, îi 
spuse lui Lisimah «tată» şi îl întrebă care din cele două 
ospeţe i se pare mai vrednic de un rege: al 
macedonenilor sau al tracilor. Lisimah îi răspunse că al 
macedonenilor. «Atunci - zise Dromichaites - de ce ai 
lăsat acasă atitea deprinderi, un trai cît se poate de 
ademenitor şi o domnie plină de străluciri, şi te-a 
cuprins dorinţa să vii la nişte barbari, care au o viaţă de 
sălbatici, locuiesc într-o ţara bîntuită de geruri şi n-au 

parte de roade îngrijite? De ce te-ai silit, împotriva firii, 
să-ţi aduci oştenii pe nişte meleaguri în care orice 
oaste străină nu poate afla scăpare sub cerul liber?» 
Luînd din nou cuvîntul, Lisimah spuse regelui că nu 
ştia ce război poartă, dar că pe viitor va fi prietenul şi 
aliatul tracilor, iar - cît despre recunoştinţa datorată - 
nu va rămâne vreodată mai prejos decit binefăcătorii 
săi. Dromichaites primi cu un simţămiînt de prietenie 
spusele lui Lisimah. El căpătă înapoi de la acesta toate 
întăriturile ocupate de oamenii lui Lisimah. Apoi îi puse 
pe cap o diademă şi îi îngădui să se întoarcă acasă.” 
(Diodor din Sicilia, XXI,12) 

Marea colonizare greacă descoperă ţinuturile 
pontice, făcându-le primitoare şi ospitaliere. Printre 
poveştile spuse de greci şi puse pe seama tracilor se 
numără originea lui Dionisos — zeul vinului, a cărui 
primă menţiune datează din epoca miceniană. 
Acesteia i se alătură legenda lui Orfeu (odată cu el se 
naşte, probabil, orfismul — curent religios care susţinea 
că sufletul omului este nemuritor, doar că acesta a 
căzut în păcat şi doar prin reîncarnări succesive şi 
purificări poate să-şi recâştige mântuirea.), cântăreţul 
cu lira dăruită de Apolo, cel care-i însoţeşte pe 
argonauţi în căutarea lânii de aur. În Pontos Axeinos 
devenit mai apoi Ospitalier (Euxeinos), pe insula 
Leuke s-ar fi aflat mormântul lui Ahile, iar pe țărmurile 
Pontului trăiau şi amazoanele (Pindar, Olimpice, III, 
46a). 

Primele contacte dintre traci şi greci se pierd în 
istorie, dar important ar fi de spus că în secolul al VII- 
lea a.Chr., cei din urmă ajung să întemeieze pe 
țărmurile Mării Negre primele colonii: Istria, Apollonia, 
Olbia, Calatis etc. Lumea tracică în ansamblul ei este 
strâns legată de prefacerile ce aveau loc în civilizaţia 
greacă, elenistică şi romană. Oricât am căuta să găsim 
o linie de demarcaţie, aceasta ţine mai degrabă de 
imaginarul nostru decât de realitate. 

Apariţia monedei în veacul al VII-lea a. Chr, în Lidia, 
şi preluarea ei de către greci, coincide cu colonizarea 
Pontului. Histria bate monedă proprie în secolul V a. 
Chr., după ce aceasta se folosea în lumea tracică de 
mai bine de un veac. Dincolo de acestea, lumea 
tracică nord-dunăreană se mulţumeşte să imite 
principalele tipuri monetare (greceşti sau elenistice), 
începând cu secolul Ill a. Chr. Cele două lumi, greco- 
elenistică şi tracică, tind tot mai mult, în secolele V-Ill 
a. Chr., să interfereze. Aşa se explică importurile de 
cultură şi civilizaţie pe care le regăsim din plin la tracii 
de pe cele două maluri ale Istrului. A se vedea în acest 
sens descoperirile arheologice de la Svestari (cameră 
mortuară decorată cu cariatide) şi Kazanlak (Bulgaria) 
sau excepţionalele tezaure princiare, din argint şi aur, 
descoperite la Agighiol (Tulcea), Peretu (Teleorman), 
Mala Kopanya (Ucraina). Dinaştii traci nord şi sud 
dunăreni importă tot ceea ce înseamnă element de 

prestigiu, fie că vobim de podoabe, arme, modele 
arhitectonice, modele culturale. Acestea le conferă 
autoritate atât în societatea geto-dacică, cât şi în 
relaţiile cu străinii. 


Geţii şi dacii — realităţi antice 

Geţii trăiau nu doar la nordul Istrului, ci şi la sud de 
acesta, până în Bulgaria de astăzi. Danubiul nu a fost 
nicicând vreo graniţă între regate sau populaţii, ci doar 
o cale de navigaţie, de comerţ şi de întâlnire între 
civilizaţii. 

„(....) Astfel elenii i-au socotit pe geţi de neam tracic. 
Aceşti geţi locuiau şi pe un mal şi pe celălalt al Istrului, 
ca şi misii care sunt şi ei traci...” (Strabon VII, 3, 2) 

„(....) locuiesc pe ambele maluri ale Istrului. Dar cei 
care sunt dincoace de fluviu — lângă ţara tribalilor — ţin 
cu plata birurilor de Moesia şi se numesc moesi, afară 
de cei aşezaţi foarte aproape de tribali. Cei de dincolo 
poartă numele de daci, fie că sunt geţi, fie că sunt traci 
din neamul dacilor, care locuiau odinoară în Rodope.” 
(Dio Cassius LI. 22. 6) 

În ceea ce-i priveşte pe daci, aceştia pătrund (ca şi 
primă menţiune ajunsă până la noi) în istorie câteva 
secole mai târziu, prin relatările lui Frontinius (care fac 
referire la evenimente de la sfârşitul secolului II a. Chr.) 
şi ale lui Caesar (De bello Gallico, VI.25), la mijlocul 
sec. |. a. Chr.. 

"(...) Tracia este locuită de un singur neam de 
oameni, tracii, având însă fiecare alt nume şi alte 
obiceiuri. Unii sunt sălbatici şi cu totul gata să înfrunte 
moartea, mai ales geții. Acest lucru se datoreşte 
credințelor lor deosebite; unii cred că sufletele celor 
care mor se vor întoarce pe pământ, iar alţii socotesc 
că, deşi nu se vor mai întoarce, ele totuşi nu se sting, 
ci merg în locuri mai fericite.” (Pomponius Melia, 
11.2.18) 

„Geţii sunt cei ce se întind spre Pont şi spre Răsărit, 
iar dacii cei care locuiesc în partea opusă, spre 
Germania şi spre izvoarele Istrului. Prin ţara lor curge 
râul Marisos care se varsă în Dunăre. Pe acesta îşi 
făceau romanii aprovizionările pentru război. Ei 
numesc Danubius partea superioară a fluviului şi cea 
dinspre izvoare până la cataracte. Ținuturile de aici se 
află în cea mai mare parte în stăpânirea dacilor. Partea 
inferioară a fluviului, până la Pont — de-a lungul căreia 
trăiesc geții — ei o numesc Istru. Dacii au aceiaşi limbă 
cu geții. Aceştia sunt mai bine cunoscuţi de eleni 
deoarece se mută des de pe o parte pe alta a Istrului 
(...).” (Strabon, VII.3.13) 


Dacia ca spaţiu 
şi nu ca stat sau ţară 


În secolul | p.Chr., Pliniu cel Bătrân (Naturalis 
Historia 1, 47) şi Tacitus (Agricola 41,2) vorbesc despre 

Dacia, înțelegând prin aceasta exclusiv teritoriul de la 
nord de Istru. La rândul său, Agrippa descrie în mare 
fruntariile pe care le ocupau dacii la finele secolului | a. 
Chr.: „Dacia, Getica, sunt mărginite la răsărit de pustiul 
Sarmatiei, la apus de fluviul Vistula, la miazănoapte de 
ocean (Marea Baltică), la miazăzi de fluviul Istru” 
(Dimensuratio Prouinciarum, 8). La rândul său, 
Strabon (VII, 13), făcând referire, probabil, la acea 
arhe realizată de Burebista, susţine că geții se 
învecinau cu suebii, la nord cu Pădurea Hercinica, iar 
la vest cu Dunărea, în răsărit ajungând până la Bug. 
Caesar confirmă în mare această expansiune a 
neamurilor dacice (De bello Gallico, VI, 25,2) până la 
culmile nordice ale Alpilor. Claudius Ptolemaios și 
lordanes menţionează, la rândul lor, limitele ținuturilor 
locuite de daci: la răsărit Siretul, la apus Tisa, în sud 
Dunărea, iar la nord Carpaţii Păduroși (referiri datând 
din secolul II și corespunzând Daciei sfârșitului de 
secol | p. Chr.). lordanes, citându-l probabil pe Dion 
Chrysostomos, călător în Dacia la sfârșitul secolului |, 
cu puţin timp înaintea conflictelor daco-romane, 
afirmă: „Dacia se mărginește la răsărit cu roxolanii, la 
apus cu iazigii, la nord cu sarmații și bastarnii, iar la 
sud cu fluviul Dunărea. Această ţară, așezată în faţa 
Moesiei, dincolo de Dunăre, este încinsă de o cunună 
de munți, având numai două intrări — una pe la Boutae, 
alta pe la Tapae.” (Getica 74) 

Getia sau Dacia nu reprezintă un stat sau o ţară, în 
accepțiunea actuală a termenului, ci un spaţiu stăpânit 
şi locuit de geto-daci. Acesta pierde din consistenţă în 
ultimele două secole de până la cucerirea romană, 
lucru normal prin pătrunderea în zonă a sarmaților și 
presiunea tot mai accentuată a bastarnilor. În preajma 
războaielor cu Domitian şi Traian, Dacia se identifică 
cu regatul lui Decebal. Totodată, Dacia apare ca fiind 
redusă politic la spaţiul transilvan, ceea ce ne face să 
credem că regatul lui Decebal are într-adevăr controlul 
doar la nord de Carpaţi. 

„Dacia se mărgineşte la miazănoapte cu acea parte 
a Sarmatiei europene care se întinde de la muntele 
Carpathos până la cotitura pomenită a fluviului Tyras 
(...); la apus cu iazigii metanaşti de lângă râul Tibiscos, 
iar la miazăzi cu acea parte a fluviului Dunărea care 
merge de la vărsarea râului Tibiscos până la Axiopolis, 
de unde, până în Pont şi la gurile sale, Danubius se 
numeşte Istros.” (Ptolemeu din Alexandria, III, 8, 1) 

Geograful menţionează în lucrarea sa şi un număr 
de 44 de localităţi, la acestea adăugându-se și cele 
situate dincolo de Siret și Nistru, care iniţial sunt 
trecute la Moesia Inferior, dar și cele pe care le 
regăsim într-o serie de alte surse, precum Tabula 
Peutingeriana: Cumidava - Râşnov (jud. Braşov), 
Drobeta - Drobeta-Turnu Severin (jud. Mehedinţi 
Germisara - Geoagiu Băi (jud. Hunedoara), 
Porolissum -— Moigrad (jud. Sălaj) etc. 

De la geţi şi daci 
la geto-daci 

Lumea geto-dacică cunoaşte apogeul dezvoltării 
sale în secolele | a.C hr. — | p. Chr., în ceea ce Mircea 
Babeş consideră că este perioada clasică. Practic, 
civilizaţia geto-dacică atinge apogeul, atunci când 
Roma trecea de la Republică la Principat şi avea să-şi 
atingă limitele expansiunii. Cele două lumi se vor afla 
pentru aproape două secole sub semnul zeului Marte, 
lungul şir de confruntări dintre dinaştii geto-daci şi 
lumea romană, sfârşind abia la 10 august 106. 

„(...) Tu n-ai rămas în patrie, ci ai venit pînă la 
Strimonul plin de zăpadă şi la getul care se închină lui 
Marte.” (Ovidiu V.3.21) 

Pe rând, marii generali ai antichităţii romane 
(Caesar, Pompeius Magnus, Crassus, Marcus 
Antoniu, Octavian) intră într-o formă sau alta în 
legătură cu lumea dacică. Nu întâmplător un pasaj din 
Res Gestae Divi Augusti afirmă: „Sub comanda mea 
supremă, oştirea dacilor, care trecuse dincoace de 
fluviu, a fost învinsă şi alungată, iar apoi armata mea a 
trecut dincolo de Dunăre şi a silit neamurile dacilor să 
îndure stăpânirea romană.” (V 30, 47-49) Nu era încă 
vorba de o stăpânire propriu-zisă, dar pasul fusese 
făcut prin Pax Romana. Paradoxal, regii şi dinaştii daci 
sunt parte a acestei politici — de tipul amicus et socius 
populi romani — şi nu putem să nu amintim episoadele 
relaţiilor speciale ale lui Burebista cu Pompei, Roles cu 
Crassus, Cotiso cu Octavian, Dicomes cu Marcus 
Antonius, Decebal cu Domitian. 

„Marcus Antonius scrie că Octavianus a făgăduit-o 
pe lulia mai întâi fiului său Antonius, apoi lui Cotiso, 
regelui geților, şi că tot atunci a cerut în schimb în 
căsătorie chiar pentru el, pe fiica regelui.” (Suetonius, 
Augustus, LXIII, 4) 

„Pe când domnea împăratul Domitian, goții (geții), 
de teama lăcomiei acestuia, desfăcură alianţa (foedus) 
pe care o încheiaseră odinioară cu alţi împărați şi 
începură să devasteze malul Dunării, stăpânit de multă 
vreme de Imperiul Roman, nimicind armatele şi pe 
comandanții lor (...).” (lordanes, Getica, 76) 

Dacii nu erau doar dincolo de lIstru, baricadaţi în 
spatele cetăților ce seamănă cu munţii întăriţi, erau şi 
dincoace, căci Istrul este şi era o trecătoare şi nu o 
graniţă: 

„(...) dacii trăiesc nedezlipiţi de munţi. De acolo, sub 
conducerea regelui Cotiso, obişnuiau să coboare şi să 
pustiască ţinuturile vecine, ori de câte ori Dunărea, 
îngheţată de ger, îşi unea malurile. Augustus a hotărât 
să îndepărteze această populaţie de care era greu să 
te apropii. Astfel a trimis pe Lentulus şi i-a alungat pe 
malul de dincolo: dincoace au fost aşezate 
garnizoane.” (Florus, Il 28, 18-19) 


— 14 


Lumea geto-dacică, dar şi interferenţele etnice şi 
culturale multiple ne sunt zugrăvite pe deplin şi în 
opera din exilul lui Ovidius la Tomis: 

„Eu însumi am impresia că m-am dezvăţat de limba 
latină; căci am învăţat să vorbesc limba getică şi 
sarmatică.” (Ovidius, V, 12, 51-62) 

„Nu trebuie să te miri, dacă versurile mele sînt 
cumva rele: eu care le scriu am devenit aproape un 
poet get. Ah! Mi-e ruşine: am scris o cărţulie în limba 
getică, în care cuvintele barbare au fost aşezate după 
ritmul versurilor noastre. Le-au plăcut - felicită-mă - şi 
am început să am faima de poet printre neomenoşii 
geţi barbari.” (Ovidius, IV, 13, 17-23) 

Clasicimul civilizaţiei geto-dacice constă în 
uniformizarea culturii materiale şi spirituale pentru un 
spaţiu vast, cuprins între Dunăre, Pont şi Carpaţii de 
Miazănoapte. Generalizarea şi evoluţia metalurgiei 
fierului, modelele şi formele ceramice, orfevrăria, 
meşteşugul armelor, arhitectura cetăților şi 
sanctuarelor, toate acestea ne zugrăvesc o lume 
diversă, dar unitară. 


Regi şi dinaşti 

Istoria îi mută pe oameni în legendă. Burebista a 
beneficiat de o astfel de mutație. 

„(...) Şi în timpul din urmă regele Burebista 
ajungând cel dintâi şi cel mai mare dintre regii din 
Tracia şi stăpânind tot teritoriul de dincoace de fluviu 
(Dunăre) şi de dincolo (...).” (Decretul în cinstea lui 
Acornion din Dionysopolis) 

Imaginea unei lumi getice expansive, a unui stat 
geto-dacic este departe de realitatea antică. Nici 
măcar Alexandru cel Mare nu a apucat să-şi vadă 
cuceririle transformate în ceea ce înseamnă un stat. 
Arhele, cum îl numea Strabon (VII, 13), realizat de 
Burebista, este de departe cea mai întinsă stăpânire a 
acelor vremuri, dar nu a avut consistenţa unui stat 
centralizat. 

Stăpânirea realizată de Burebista nu putea rezista 
tocmai pentru că lumea dacică era diferită. Fiece nobil 
local, dinast, tindea să fie mai mult decât stăpânul unui 
ţinut. Linia dinastică de la Sarmizegetusa, începută, 
probabil, de Burebista şi continuată de Deceneu, 
Comosicus, Corilos şi care ajunge la Decebal, rămâne 
unică în faţa tendinţelor centrifuge din spaţiul nord- 
danubian. 

„(...) iar după ce Deceneu a murit, l-au avut aproape 
în aceeaşi venerație pe Comosicus, deoarece acesta 
nu-i era mai prejos în iscusinţă. El era socotit datorită 
priceperii sale, şi rege pentru dânşii şi preot, şi judeca 
poporul ca judecător suprem. Şi după ce el a lăsat cele 
omeneşti, a venit la domnie Coryllus, regele goților, şi 
timp de patruzeci de ani a stăpânit peste neamurile din 
Dacia.” (lordanes, 67, 71,73) 

„De curând, când Caesar Augustus a trimis o 
armată împotriva lor, puterea era împărţită în cinci 
părţi. Atunci stăpânirea se împărţise în patru.” 
(Strabon VII, 3, 11) 

La această fragmentare politică contribuie şi 
prezenţa a numeroase populaţii precum bastarnii, 
roxolanii şi iazigii (sarmaţi), dar şi alte grupuri etnice. 
Pe mai toţi îi unea adversitatea sau interesul faţă de 
Roma. Erau parte a unor tratate, prin care Roma îi 
declara amicus et socius populi romani. Regatul de la 
Sarmizegetusa era tot astfel legat de Imperiu, cum 
erau şi celelalte centre dinastice dacice. Războaiele cu 
Domitian si apoi cele cu Traian confirmă legătura 
profundă cu Roma, dar şi acest melanj etnic. A se 
vedea în acest sens şi inscripţia de la Tibur dedicată lui 
Tiberius Silvanus Aelianus, general roman care va 
conduce o expediţie militară romană la nordul 
Danubiului, în timpul împăratului Nero şi va strămuta la 
sudul fluviului 100 000 de autohtoni: 

„A adus regi până atunci necunoscuţi, ori duşmani 
poporului roman, pe malul Dunării, pe care-l păzea, 
spre a-i pune să se închine steagurilor romane; a trimis 
regilor bastarnilor şi roxolanilor pe fiii lor prinşi ori luaţi 
înapoi de la duşmanii lor, iar regilor dacilor pe fraţii lor; 
de la unii dintre dânşii a luat în schimb ostatici.” 
(Inscripţia funebră de la Tibur, CIL, XIV, 3608) 

Aristocraţia dacică tinde să-şi păstreze şi să-şi 
consolideze autoritatea locală. Centrele de putere 
locală, credem, că se menţin pe tot parcursul secolului 
Il p. Chr. şi se manifestă divers chiar şi în timpul 
confruntăriii decisive din 101-102 şi 105-106. Lipsa 
unei informaţii arheologice clare ne face încă sceptici 
în ceea ce priveşte prezenţa romană pe malul nordic al 
fluviului înainte de cucerire. Cu toate acestea, este 
greu de imaginat că în condiţiile în care din anul 68 pe 
Dunăre circula classis Flavia Moesica, cu sediul la 
Noviodunum, nu există puncte de sprijin militar roman 
pe malul dacic. Depopulările lui Aelius Catus, Tiberius 
Plautius  Silvanus  Aelianus şi nu numai, 
transformaseră, probabil, linia nordică a fluviului într- 
un spaţiu de siguranţă. În plus, interesul economic, 
sarea exploatată de daci la Ocniţa (Buridava) şi în alte 
locuri, trebuie să-şi fi spus cuvântul prin intermediul 
unor alianţe şi schimburi. 

Dincolo de imaginea clasică a războaielor de 
cucerire de la începutul secolului Il p. Chr., se 
întrevede tot mai clar o prezenţă romană culturală, 
economică şi militară la nordul fluviului pe tot parcursul 
secolului | p. Chr. Romanizarea, de facto, începuse în 
ţinuturile Carpaţilor de la mijlocul secolului | a. Chr., iar 
lungul şir de alințe politico-militare ale dinaştilor geto- 
daci sunt cea mai vie dovadă. 

Istorigrafia românească a lansat de-a lungul vremii 
o imagine clasică a dacului în iţari şi cămeşe de in, cu 
barbă şi păr lung, cu sarică ciobănească şi opinci, un 

adevărat Badea Cârţan în marş spre Roma. Aceasta 
este o imagine emblematică a afirmării romanităţii 
noastre de către Şcoala Ardeleană! Cred că marşul 
era spre Roma, dar să poposim puţin şi să privim un 
nobil care bea din vase de sticlă, mănâncă din 
castroane şi farfurii smălţuite şi pictate, poartă fibule 
(broşe) care-i prind veşmintele, la modă în lumea 
romană, care îşi tunde părul şi îşi rade barba (căci 
briciul nu era o necunoscută la ei). 

Şi dacă vrem o imagine a dacului, o putem regăsi fie 
pe Columna, fie pe Arcul de triumf al lui Constantin cel 
Mare, departe parcă de aceea a ţăranul român. Nu toţi 
dacii erau păstori, aş zice, chiar că erau puţini aceştia. 
Erau meşteşugari, confecţionau podoabe, arme, 
extrăgeau sare, minereuri feroase, aur, erau cioplitori 
în lemn, comercianţi, olari şi războinici. 

„Dacii trăiesc nedezlipiţi de munţi. De acolo, sub 
conducerea regelui Cotiso, obişnuiau să coboare şi să 
pustiască ţinuturile vecine, ori de câte ori Dunărea, 
îngheţată de ger, îşi unea malurile.” (Florus, II 28, 18- 
19) 

Dacii erau temuţi nu doar pentru spiritul războinic, ci 
pentru armele folosite. O adevărată panoplie, în care 
remarcăm armele curbe, coifurile, armurile, arcurile. 
Dintre toate acestea se disting armele curbe cu o 
tipolgie variată, în genul sica sau falx. Falxul, cu 
diferitele sale variante, era o armă cu vârful încovoiat 
şi cu un mâner de lemn, care putea cu uşurinţă să 
producă daune însemnate adversarilor. 

„(...) cum peonii îşi mişcă armele rotindu-le, cum 
maceţii îşi învârt lăncile, cum sauromatul îşi întinde 
țepuşa cu mişcări circulare şi getul falx-ul şi gelonul 
arcul şi cum balearicul mânuitor al praştiei.” ( Statius, 
Achilleis, II, p.51) 

„(...) a plecat în război cu soldaţi încercaţi, care 
dispreţuiau pe parți, duşmanii noştri şi nu se 
sinchiseau de loviturile de săgeți ale acestora după 
grozavele răni ce le-au fost pricinuite de săbiile 
încovoiate ale dacilor.” (Fronto,ll, p. 204) 

Imaginea păstorului şi a ţăranului care-şi ară 
pământul este doar o secvenţă specifică tuturor 
populațiilor antichităţii. Geto-dacii, cei care se închină 
lui Marte, sunt războinicii care au făcut din mânuirea 
armelor un meşteşug în deplină legătură cu viaţa de 
aici şi de dincolo. 


De la sunt nemuritori 


la se fac nemuritori 
Unul dintre cele mai controversate aspecte ale 
civilizaţiei dacice ţine de viaţa spirituală şi implicit de 
ritul şi ritualul funerar, dar mai cu seamă de ceea ce 
înseamnă: dispariţia necropolelor. Lumea geto-dacică 
folosea, în secolele | a. Chr. — | p. Chr, ritul incineraţiei, 
la fel ca majoritatea populațiilor indoeuropene, cu 

precizarea că cercetarea arheologică nu a reuşit, cu 
mici excepţii, să descopere necropole pentru această 
etapă temporară. De altfel, ritul şi ritualurile funerare 
indică maniera în care religia influențează credinţa 
omului despre moarte, inducând o semnificaţie aparte 
gesticii umane. 

Ritul şi ritualul funerar reprezintă cele două 
componente majore ale sferei funerare şi religioase 
deopotrivă, fără acestea nu putem reconstitui cadrul 
mental a ceea ce putem numi credinţa în viața de apoi. 
Schimbările majore legate de practicile funerare şi 
religioase ale geto-dacilor în secolele Il a.Chr. — | p. 
Chr., rămân controversate în condiţiile în care 
majoritatea specialiştilor văd în dispariţia necropolelor 
o abatere de la regulile şi tradiţiile funerare ale acestor 
comunităţi. În plus, izvoarele scrise fac referire la 
etape istorice diferite de această perioadă. 

„(...) înainte de a ajunge la Istru, (Darius) i-a învins 
mai întâi pe geții "athanatizontes” - geții care se fac 
nemuritori.” 

Discuţia pe marginea traducerii termenului 
(verbului) grecesc athanatizo, permite reinterpretarea 
unor aspecte legate inclusiv de practicile funerare, în 
acest caz avem de-a face aşa cum remarcă şi Zoe 
Petre „cu o practică a unor rituri prin care devii 
nemuritor.” 

„Eu (Socrate) l-am învăţat acolo la oaste, de la un 
medic trac, unul din ucenicii lui Zalmoxis, despre care 
se zice că ar practica rituri întru nemurire. Spunea 
tracul acesta că medicii greci au dreptate să susţină 
ce-ţi spuneam adineauri (că nu poţi lecui organul 
bolnav, fără a vindeca trupul întreg). Dar, adăugă el, 
Zalmoxis, care ne e rege, fiind el şi zeu, spune că, tot 
aşa cum nu trebuie să încercăm să lecuim ochii fără 
cap, nici capul fără corpul întreg, tot aşa nici trupul fără 
de suflet.” (Platon, Carmide, 156d,e) 

Textul revelează un aspect esenţial al problematicii 
legate de dubletul corp-suflet, riturile de nemurire sunt 
comune dubletului, nemurirea şi riturile de trecere 
trebuie realizate deopotrivă. 

Cumva, la începutul secolului | a. Chr., se produc 
schimbări majore în ceea ce priveşte credinţele şi 
practicile magico-religioase. Se remarcă nu doar o 
dispariţie a necropolelor, ci şi o creştere a numărului 
de edificii dedicate unor divinităţi — sanctuare. Este 
greu de crezut şi puţin probabil că mai putem asocia 
toate aceste evenimente cu Zalmoxis, o divinitate, un 
profet, demult dispărut. 

Prefacerile care au loc ţin de un fond vechi de 
credinţe şi practici, dar ele sunt subsumate mai 
degrabă unui tip de manifestare care nu surprinde 
contemporaneitatea. Cu alte cuvinte, practica 
incineraţiei atât de comună lumii greco-romane este 
specifică şi geto-dacilor. Singura nuanţă este legată de 
o credință în care trecerea dincolo se leagă de 
instituţia războiului şi de practica unor rituri de trecere 

— incineraţie, banchet etc. Nu credem că doar 
războinicii, o aşa numită elită, au parte de această 
trecere. 

Acest vid al necropolelor poate îmbrăca mai multe 
aspecte: 

a. amplasarea lor în zone prea puţin expuse 
cercetării arheologice actuale; 

b. depunerea resturilor cinerare în locuri comune 
— având în vedere că ceremonia de trecere era 
realizată — incinerare, banchet funerar; 

C. păstrarea şi depunerea resturilor cinerare se 
menţine doar în anumite regiuni, în funcţie de tradiţiile 
locale; 

d. depunerearesturilor cinerare pentru o anumită 
parte a comunităţii, în locuri vizibile — pe terease înalte, 
cu scopul menţinerii unei protecţii din partea 
defuncţilor. 

Cercetările de la Ocniţa (jud. Vâlcea) ne fac să 
credem că nu există un vid de necropole, ci un tip de 
manifestare diversă, greu de acceptat şi greu de 
perceput pentru realitatea noastră. 

Sub semnul lui Marte se desfăşoară o civilizaţie 
dacică aparte de lumea greco-romană, dar conectată 
pe deplin la romanizare. O romanizare care debutează 
odată cu întâlnirea dintre daci şi romani, la sfârşitul 
secolului Il a. Chr. şi continuă până la căderea 
limesului danubian în faţa slavilor. 

Lumea geto-dacică rămâne fascinantă şi din 
această perspectivă, relatările antice care au ajuns 
până la noi şi descoperirile arheologice confirmă că 
suntem cumva într-un ţinut — trecătoare. 


Notă: “Studiul a fost publicat în volumul File de 
istorie românească pe înțelesul tuturor (coord. Claudiu 
Neagoe, Constantin Augustus Bărbulescu), Editura 
Istros a Muzeului Brăilei Carol /, Brăila-Pitești, 2019, p. 
10-18; Sintagma ținut trecătoare este preluată din 
volumul Practica nemuririi. O lectură critică a 
izvoarelor grecești referitoare la geți, laşi, 2004, p. 78, 
al regretatei profesor și cercetător Zoe Petre. 

Mic dicţionar de termeni 

Helespont - numele antic al strâmtorii Dardanele; 

Propontida — numele antic al Mării Marmara; înainte de 
Pont; 

Fibulă — podoabă de veşmânt; broşă, a apărut în epoca 
bronzului şi folosită până în evul mediu, are o tipologie 
extrem de variată; 

Falx — armă dacică cu vârful încovoiat. 


Polcovnicul de Muscel 


(sf. sec. al XVIll-lea — 


Printre „rânduielile” care s-au instituit la nivel 
administrativi, în timpul domniei lui Alexandru Ipsilanti 
(1774-1782), s-a numărat şi aceea a combaterii 
infracţionalităţii şi a asigurării liniştii publice. În această 
privinţă, din porunca lui Alexandru vodă Ipsilanti s-a 
înfiinţat, la 16 martie 1779, în fiecare din cele 17 judeţe 
ale Ţării Româneşti, câte o polcovnicie de judeţe. 
Astfel, în judeţul Muscel a fost numit polcovnic un 
anume Vlad Titeanu3. Termenul rusesc de polkovnik 
desemna, în armata ţaristă, un grad militar: comandant 
de regiment (polkA. 

Împreună cu vreo 20 slujitori, recrutaţi dintre 
„oameni înstrăinaţi”, aşadar nu din rândul localnicilor, 
polcovnicul de Muscel asigura „paza judeţului de 
hoţi”?. Polcovnicul, deşi aflat sub autoritatea directă a 
marelui spătar, era în subordinea ispravnicilor de judeţ. 
El primea o leafă lunară de 20 de taleri, în vreme ce 
oamenii săi (numiţi generic neferi) erau „scutiţi de toate 

încep. sec. al XIX-lea) 


conf. univ. dr. habil. Claudiu NEAGOE 
Universitatea din Piteşti 


dăjdiile”6. La 9 iulie 1781, polcovnic de Muscel era un 
anume Iordache”. 

Adeseori însă, ispravnicii îi foloseau pe „slujitorii 
polcovniceşti” şi la alte treburi. Din această cauză, 
Mihail | Suţu (1783-1786) avea să poruncească, la 20 
noiembrie 1783, tuturor ispravnicilor de judeţe să lase 
pe polcovnicii de judeţ să-şi îndeplinească atribuţiile 
stabilite iniţial, în vremea lui Alexandru vodă Ipsilanti, 
altfel spus aceştia să fie numai „pentru treaba hoţilor, 
de poteră şi de străjuirea judeţului, pentru hoţi, pentru 
oameni răi şi pentru alte pricini”8. Un alt pitac 
domnesc, datat 8 aprilie 1786, avea să precizeze cât 
se poate de clar principala atribuţie a polcovnicului de 
judeţ: „Polcovnicul să se afle pururea, făcându poteră 
prin judeţ, cu slujitori”. 

Activitatea polcovnicilor de judeţ, implicit aceea a 
polcovnicului de Muscel, avea să fie mult mai strict 

reglementată la începutul domniei lui Nicolae 
Mavrogheni (1786-1790). Astfel, printr-o „circulară”, 
dată la 19 mai 1787, Nicolae vodă Mavrogheni îi 
ameninţa pe toţi polcovnicii de judeţ cu „punerea în 
țeapă”, pentru neîndeplinirea atribuţiilor pe care le 
aveau10. Printr-un pitac din 31 iulie 1787, acelaşi 
domn le aducea la cunoştinţă polcovnicilor de judeţ 
faptul că, în permanenţă, acesta avea să le controleze 
activitatea, „printr-ascunsu”. Aşadar, nişte „spioni” 
urmau „să inspecteze modul de străjuire a fiecărui 
polcovnic“1T. Cei care erau dovediţi că nu-şi făceau 
datoria aşa cum trebuie aveau să fie traşi în ţeapă la 
drumul mare, ca să-i vadă tot poporul, de la cel mai 
mare la cel mai mic. 

După reorganizarea corpului pandurilor, în 1809, de 
către Constantin vodă Ipsilanti, în timpul administraţiei 
ruseşti (1807-1812), mai mulţi panduri au fost aşezaţi 
sub autoritatea căpitanilor de judeţ, principala lor 
obligaţie fiind prinderea hoţilor 12. Pe lângă leafa 
lunară, pandurii din judeţe mai primeau 10 parale (iar 
căpetenia lor 20 de parale) pentru tain (emiclic), adică 
porţie de hrană zilnică. În plus, aceştia aveau dreptul 
de a-şi însuşi bunurile hoţilor, afară de cele ce trebuiau 
restituite păgubaşilor 13. 

În 1812, la începutul domniei lui loan Gheorghe 
Caragea (1812-1818), atât căpitanul, cât şi polcovnicul 
din judeţul Muscel au fost subordonați lui Petre 
căpitanul, care fusese numit de Divanul ţării cârc- 
serdar (mare căpitan de jandarmi) 14 în judeţul Muscel, 
„spre ocrotirea şi liniştea judeţului de către făcătorii de 
rele”19. 

O poruncă a Divanului domnesc de la Bucureşti, din 
6 aprilie 1812, preciza clar faptul că polcovnicii de 
judeţe, împreună cu poteraşii lor, trebuiau să umble 
prin sate şi prin oraşe ca „să cerceteze şi să 
iscodească pentru hoţi şi gazde de hoţi” 16. Potrivit 
unui document din 15 iunie 1813, în judeţele Muscel şi 
Argeş acţiona o poteră compusă din 30 de panduri sub 
comanda unui polcovnic!!. 

La 8 aprilie 1815, polcovnic de Muscel era Stanciu 
ceauş, a cărui poteră era formată din 15 panduri 18. 
Dintr-un pitac domnesc, datat 11 iunie 1815, aflăm că 
toţi căpitanii şi polcovnicii de potere din cele 12 judeţe 
din Muntenia trebuiau să colaboreze cu Vasile căpitan, 
trimis de la Bucureşti cu 7 panduri, pentru el La şi 
desrădăcinarea hoţilor şi făcătorilor de rele”19. 

Ultimii polcovnici de panduri din judeţul Muscel, 
atestaţi înainte de 8 aprilie 182120, au fost Gheorghe 
porucinic (rus. porucik = locotenent)“!, Costache 
praporcic (rus. praporşcik =  sublocotenent)e<, 
amândoi credincioşi slugerului Tudor Vladimirescu”. 


Note: 

ÎVvezi pe larg, la Claudiu Neagoe, „Din vremea lui 
Alexandru vodă Ipsilanti (1774-1782), în volumul: Modele 
culturale şi realităţi cotidiene în societatea românească 
(secolele XV-XIX), coord. Claudiu Neagoe, Bucureşti, 
Editura Ars Docendi, 2009, p. 191-193. 

2V A. Urechia, Istoria românilor, seria 1774-1786, tom. |, 
Bucureşti, 1891, p. 38. 

3/bidem, p. 43. 

4Rodica Sin, Dicţionar de termeni socio-profesionali şi 
politico-militari din cronici (sec. XVI-XVIII), Buzău, Editgraph, 
2009, p. 326. 

SActe judiciare din Ţara Românească, 1775-1781, ediţie 
întocmită de Gheorghe Cronţ, Alexandru Constantinescu, 
Anicuţa Popescu, Theodora Rădulescu, Constantin 
Tegăneanu, Bucureşti, Editura R.S.R., 1973, doc. 705, p. 
763. 

6y A. Urechia, Istoria românilor, seria 1774-1786, tom. |, 
p. 43. 

7 Acte judiciare din Ţara Românească, 1775-1781, doc. 
900, p. 966. 

3y A. Urechia, Istoria românilor, seria 1774-1786, tom. |, 
p. 321. 


Pandur, începutul secolului al XIX-lea. Acuarelă cu 
monograma D. W. (sursa: The Romanian World in Images, 


XV-XIX centuries, interactiv CD-ROM, NOI Media Print, 
Bucureşti) 

9/bidem. p. 357. 

10y A. Urechia, Istoria românilor, seria 1786-1800, tom. 
III, Bucureşti, 1892, p. 38. 

11 Ipiderm. 

12V. A. Urechia, Istoria românilor, seria 1800-1830, tom. 
IX, Bucureşti, 1896, p. 284. 

13ipidem. 

14Lazăr Şăineanu, Influența orientală asupra limbei şi 
culturei române, vol. II: Vocabularul, Bucureşti, 1900, p. 89. 

15V A. Urechia, Istoria românilor, seria 1800-1830, tom. 


IX, P. 310. 
Sbidem, p. 322. 

17Documente privind istoria României. Răscoala din 
1821, vol. |: Documente Interne, redactor responsabil Andrei 
Oțetea, Bucureşti, Editura Academiei R.P.R., 1959, doc. 33, 
p. 73. 

18Jbidem, doc. 55, p. 95. 

19% A. Urechia, Istoria românilor, tom. X, Partea A, 


Bucureşti, 1900, p. 535. 

20Aşa după cum bine se ştie, la data de 5 aprilie 1821, 
Tudor Vladimirescu a cerut mitropolitului şi marelui vistier să 
fie chemaţi la Bucureşti toţi polcovnicii şi căpitanii de judeţe 
cu oamenii lor „într-armaţi bine şi cu merinde pentru 20 de 
zile”; Documente privind istoria României. Răscoala din 
1821, vol. II: Documente interne, redactor responsabil Andrei 
Oțetea, Bucureşti, Editura Academiei R.P.R, 1959, doc. 18, 
p. 34. 

21 Rodica Sin, op. cit., p. 329; vezi şi la Marin Bucă, 
Dicţionar de arhaisme şi regionalisme, Bucureşti, Editura 
Vox Cart, 2008, p. 197 

22Ibidem, p. 

23loan Neacşu, Oastea pandurilor, ediţia a II-a, revăzută 
şi adăugită, Bârda, Editura „Cuget Românesc”, 2017, p. 84 şi 
100. 


Protopopul piteștean Costandin Brădeanu 


(1798- 


Continuăm panoplia figurilor de vechi intelectuali 
piteșteni cu cea a proiestosului de la biserica „Buna 
Vestire” - Greci, Costandin Pătru Brădeanu (Boerescu) 
(n. 1798 - m. 1862; protopop, duhovnic, iconom, 

sachelarie, castrisie). Era originar, foarte probabil, din 
Bradu, sat limitrof Piteștilor, o perioadă în judeţele 
Teleorman și Olt. Așa cum mărturisește în 1855 noilor 
epitropi de la „Greci” că „sânt peste treizeci de ani de 

când slujesc atât preoțește cum și îngrijitor și 
chivernisitor la această sf. biserică”], am putea 
prezuma venirea lui aici ca preot în perioada 1820- 
1825. Însă catagrafia din 1824-1825 nu îl menţionează 
nici măcar ca dascăl. Așadar, o putem propune 
oricând, dar nu înainte de 1826. Proiestos și epitrop 
aici deja în 1828, când este evocat alături de parohul 
bisericii vecine pe o hotărnicie a unei moşii comune: 





„preotul popa Costandin dă la biserica Greci din oraş 
Pitești”2. Încă din 1830, începe un pomelnic intern, pe 
care-l va oficializa în 1837, păstrat și astăzi — un 
manuscris destul de preţios, cu toate că cvasi- 
subiectiv, în sensul că nu trece preoții dinaintea lui, pe 
care cu siguranţă îi cunoscuse, catagrafiaţi oficial în 
1824. În 1831, popa Costantin de la „Greci” lasă o 
însemnare despre o epidemie de holeră. El este 
catagrafiat tot în acest an în recensământul minimal de 
aici cu „popa Costandin duhovnicu” („mahalaua ot 
Androne brutaru”)3 - în catagrafia generală din 1838, 
are următoarele semnalmente: „Costandin Pătru, 
rumân, însurat, 36 de ani; rangul, castrisie, protopop; 6 
pogoane de porumb, 200 de pruni și 10 pomi; Catrina, 
soțiia, 30 de ani; băeți: Dumitru (13 ani), Ilie (10 ani), 
Nicolaie (4 ani); fete: Tinca (6 ani), Marghioala (3 ani) 
și Joița (4 luni); rude: Pătru Ani, rumân, văduv, 75 de 
ani, ertat cu cărţile stăpânirii (și) Pandele fii-său (19 
ani), țţârcovnic; slugi: Gheorghe al Murgoi (16 ani) și 

Mariia slujnica (28 de ani)'4. „Pătru”, „rudă” în vârstă 
de 75 de ani, este chiar tatăl luiS. Acesta, la rându-i, 
mai are un fiu târziu, țârcovnicul Pandele, viitorul preot 
de aici, „Pandele sin Petre Boerescu” — de aici și 
pretenţia noastră în a-l numi şi pe fratele lui, 
Constantin Brădeanu, Boerescu, nume cu care, din 
cercetările noastre, nu a semnat niciodată, 
delimitându-se ostinat să se numească „Brădeanu”. 
Cei doi fraţi, Constantin și Pandele, mai aveau o soră, 
Teodora sin Petre Boerescu, care vine și ea în legătură 
cu biserica Greci7. Semnează în primele mitricale din 
1832 cu rangul de duhovnic: „popa Costandin 
duhovnicu ot biserica) Greci”8. Tot în acest an, 
Dumitru Popescu, „sin protopopu Costandin”, în vârstă 
de 16 ani și jumătate, este tocmit cântăreţ la biserica 
vecină, „Sf. loan”9. Este traversat, alături de popa 
Radu, de catagrafia episcopiei Argeș de la 183310. în 
1834, semnează din nou cu rangul de „castrisie”11. în 
1837, în calitate de protopop, scrie un pomelnic al 
bisericii „Greci”. Aflăm că popa Gheorghe de aici este 
chiar cumnatul lui. Nu credem că era protopop de 
Pitești, instituția fiind condusă preponderent în acea 
perioadă de către iereii de la „Sf. Gheorghe” - 
Domnesc. Avem însă următorii protopopi identici 
onomastic în judeţul Argeș: Constantin (de Argeș și 
Loviște, 1842-1852, 1866), Constantin (de Găleșeșii, 
1845-1846, și de Găleșești-Cotmeana, 1846-1852), 
Constantin (de Topolog, 1845, de Găleșeșii- 
Cotmeana-Topolog, 1851), Constantin Brădeanu (de 
Olt și Topolog, 1851-1858)12. 

În 1837, pe 15 august, ca protopop, își îngroapă 
fiica, Maria, la „Greci”13. În 1838, are un nou coleg, 
Gheorghe 14, chiar cumnatul săul9 căruia, credem, îi 
mijlocește venirea aici — aceeași situaţie, un cleric 
Gheorghe cumnat cu colegul său, protopop, la biserica 
domnească, unde slujea protopopul Gheorghe 
Coculescu. În 1843, are deja rangul de sachelarie, 
deoarece în 16 ianuarie 1844 se semnează deja cu 
el16. Tot acum „protopopul Costandin sachelarie cu 
Ecaterina fiica sfinţiii sale” cunună pe „Nicolae 
botezatul, croitor” cu „Ana sin popa Din, văduvă din 
Găleșești”!/. În ianuarie 1845, își botează un fiu, loan. 
Soţia lui este Ecaterina sin Anastasie18. Luna 
următoare, Dimitrie, un alt fiu al lui, botează ca naș pe 
nepotul de fiică al protopopului Atanasie, parohul 
bisericii vecine, Maica Precista '“. Tot în acest an, tot 
aici, Maria (a doua fiică cu acest nume, căci prima îi 
murise), botează copilul unui plugar din Izvoranii de 
peste râu, judeţul Muscel20. În 1846 protopopul 
Constantin din Pitești intră în litigiu cu locuitorii din 
Valea Mare și Colibași, limitrofi Piteștiului, în privinţa 
unor pretenții funciare“ !. Tot în acest an, Maria, fiica 
lui, botează un copil al unor robi ai mănăstirii Cozia. 
Peste câteva luni, Ilie, alt fiu al lui, botează un copil al 
unor plugari din satul Prundu22. Tot acum, „Dimitrie sin 

protopopu Dimtrie, orașu Curtea de Argeș” se 
căsătorește cu „Ecaterina sin protopopu Costandin 
sachelarie”, nași fiind „dumnealui sărdar Dimitrie 
Drăgoescu cu Domnica (sin) paharnic Drugănescu”23. 
Tot în 1846, fiul lui, Dimitrie Brădeanu, căsătorit cu 
Eleana, fiica lui Petcu tabacu, își botează copilul, 
Parascheva, nașă fiind chiar bunica, „dumneaiei 
jupăneasa Parascheva, soția dumnealui Petcu 
tabacu”24. În 1847, ca protopop al plășilor Găleşești și 
Cotmeana cere voie să meargă la băi în Austria 9. Tot 
acum „dumnealui Dimitrie Brădeanu sin protopopul 
Costandin sachelarie”, se căsătorește cu „Ileana sin 
Petcu Gheorghiu tabacu”, naș fiind „dumnealui pitar 
Bogdan Mihail cu Chiriaca, soția dumisale dintr-acest 
oraș Pitești”26. Tot în 1847, Din Gagiu din Găvana, 
limitrof Piteștiului, dator protopopului Costandin 
sachelarie cu 46 de lei, se obligă să-i restituie în 15 
zile27. În 1848, intră în conflict cu niște săteni pentru 
niște cărţi“9, apoi, pentru un loc, cu Anica, fata 
protopopului Atanasie, parohul vecin, de la Precista din 
Coastă29. Tot acum, mai precis vara — pe 28 august, 
după zece zile de la marele incendiu care a devastat 
centrul vechiului Pitești —, Ecaterina, fiica lui, soția 
„dumnealui profesor Dimitrie sin protopop Dimitrie” își 
botează un fiu, Mihail, naș fiind chiar bunicul, 
protopopul Costandin30. 

În 1849, mitropolia impune episcopiei Argeș să îl 
someze pe Constantin, protopopul din Pitești, să 
meargă la București, într-un proces cu Leibu Ovidiu31. 
Tot acum, Dimitrie Protopopescu împreună cu Maria, 
soția lui, cunună o pereche de tineri32. La rându-i, noul 
lui copil, Costandin, este botezat la biserica 
domnească „Sf. Gheorghe”, de către Maria sin Bogdan 
Mihail93. Tot numele de Costandin este impus și în 
1850 de către acest Dimitrie Protopopescu la biserica 
„Precista din Coastă”, când botează un alt copil de 
mahalagiu34. În 1851, fiica lui, Ecaterina, căsătorită cu 
„Dimitrie protopop Dimitrie, profesor”, își botează la 
„Greci” un copil, loan, naș fiind tot fiul protopopului 
Brădeanu, lie 5, Același llie botează în anul următor 
fiul unui argintar din oraș36 și cunună (împreună cu 
Maria, sora lui) două cupluri: pe „loani sin preotu Pană, 
junile, dascăl” cu „Marița fata sin Spiridon calpacciu”37 
și pe „Sandu văduvu sin Ivan săraru, plugar din satu 
Ciumești” cu „Rada văduva sin Costadin Arsenescu, 
satu Colibași, din Muscel”38. Tot în 1851, se află în 
conflict cu familia Beștelei, ctitoră la biserica „Sf. 
Treime”, foarte probabil pe moșia de la Bradu, limitrofă 
Piteștiului, a acesteia din urmă. Mai mult, un localnic 
brădean îl reclamă pe Tache, fiul protopopului, prima 
dată întâlnit aici (în catagrafia orașului din 1838 nu 
figura, deci ar fi trebuit să aibă acum cel mult 14 ani), 
că a încercat să îl determine să mintă în privinţa vârstei 
lui Constantin Beștelei3%. În 1852, protopopul 
Brădeanu avea vizitiu și robi40. În 1853, protopopul 

botează copilul preotului Tănase, brutar+]. Tot în 
1853, fiica lui, Maria, se căsătorește la biserica vecină, 
„Sf. Nicolae”, cu Dimitrie Simionescu băcanul*7. În 
1854, Nicolae, fiul protopopului, botează copilul 
preotului loan sin popa Pană43. Tot în acest an 
„protopopu Costandin iconomu cu lleana nora sfinţii 
sale” cunună un negustor cu o văduvă44 și fiul lui, 
Taiche, cu soţia lui, Elena, împreună cu Petcu tabacu, 
cunună la biserica „Sf. Nicolae”"49. 

Este anul în care protopopul este scos din epitropie, 
această situaţie generând un conflict surd între el și 
noii epitropi, care se va atenua abia peste câţiva ani. 
În 1855 botează copilul uneia dintre roabele sale46, iar 
fiul său, Costandin, copilul unui orăşean Gila 
primăvara acestui an este „încă bolnav” și nu se poate 
prezenta în pretoriul Maghistratului Pitești în conflictul 
cu epitropia „Greci”48. Tot acum, o reglare de 
tovărășie a doi negustori piteșteni, dintre care unul 
este Dimitrie Brădeanu - foarte probabil rudă, chiar 
fiul!, epitrop la biserica vecină, "Precista Veche” și 
consilier la primărie, arendaș la Băiculești, răposat în 
185949_, din care aflăm că protopopul Brădeanu ţinea 
(ținuse) han în Pitești50. Tot în acest an, Nicolae, fiul 
lui, botează o pruncă găsită la bisericăS!. Tot acum 
protopopul se plânge Maghistratului că epitropia 
„Greci” are să-i dea 320 de lei pe „un tacâm de Minee 
de la sf. episcopie ”, banii pe niște candele de argint, 
cu totul 60092. Mai vrea 285 lei „rămășiță din facerea 
candelelor celor mari, ce am făcut eară”, bani pe care 
i-a imputat mereu noii epitropii, dar „m-au prelungit cu 
azi și mâine” Adresându-se  Maghistratului, 
epitropia  deconstruiește punctual pretenţiile 
protopopului: 1. nu au primit nicio candelă și nicio 
carte; 2. biserica nu e devălmașă cu protopopul pe 
averile ei din care el vrea salariu. Nu i se poate da, 
pentru că nu este activ acolo, pentru că „Greci” este o 
parohie mică și pentru că biserica și chiliile trebuiesc 
reparate. 

În 1856, Maria, fiica lui, căsătorită cu băcanul D. 
Simionescu — din ei va descinde în perioada interbelică 
avocatul T. Simionescu, prefect de Argeș — își botează 
două gemene, nașă fiindu-le chiar bunica, 
„protopopeasa Ecaterina Brădeanca”55, care, de 
altfel, tot în acest an va mai boteza copilul pitarului C. 
Botea, „suptadministrator”56. Amândoi, protopopul 
împreună cu soţia lui, vor cununa pe Alecu 
Corcoveanu, actor craiovean, cu „Ecaterina sin pitar 
Răducanu Bucșenescu”"S7. Tot în 1856 fiul lui, Ilie, se 
căsătorește la „Greci” cu „Maria sin Nicolae 
Arsenescu, satu Rumâneșiti, jud. Mușcelu”S8. Tot 
acum Nicolae, fiul Prolopopulul botează un alt copil al 
popii loan sin popa Pană 9. Tot în acest an, aflăm că 
tăierile ilegale de lemne de pe moșia Băiculeșiti 
fuseseră consimţite încă de pe timpul epitropiei 
„protopopului Tache”60. Tot acum episcopul Climent, 

repetând ordonanța Departamentului Credinței, silește 
epitropia de la „Greci” să-i plătească salariu 
protopopului Brădeanu „pentru slujba ce jerifește ca 
preot și duhovnic al enorii'61. Tot în acest an, dar și în 
cel următor, plătește Ancăi, soţia lui Pătrașcu din 
Mozacu, o _ dobândă pentru niște bani aflați sub 
epitropia lui 2 

La începutul anului 1857 soţia protopopului, 
„protopopo(ajia Ecaterina sin Mihai Brădeanu”, 
moare”. Tot acum Maria, fiica lui, botează un alt copil 
al lui Ștefan, fiul argintarului Avram”. Tot acum loan, 
fiul protopopului, botează copilul unui rob al casei și 
altul, al unui tâmplar, Naum Topuz — va lucra la biserica 
domnească de aici peste câteva decenii câteva piese 
de mobilier69. Tot în 1857, la biserica Mavrodolu, își 
botează copilul un „Manole sin popa Brădeanu din sat 
Prunt”, foarte probabil un fiu mai mare al 
protopopului56. Tot în 1857, Consiliul Municipal al 
orașului îi dă voie protopopului să refacă chiliile de la 
„Greci"67. în toți acești ani, el arendează moșiile 
Băiculești și Izvorani, probabil din cauza neseriozităţii 
celorlalţi arendași — nu rămâne nici el fără conflicte cu 
epitropia în privința scadențelor la care era mereu 
supus. În iarna anului 1857, pune meșteri fără să 
întrebe epitropia şi începe să ridice 2 odăi, vizavi de 
biserică, cu promisiunea că le va dona instituţiei. 
Epitropia se plânge Primăriei, dar aceasta îi dă 
autorizaţie În vara anului 1858, „sf(inția) sa 
protopopu C. Brădeanu cu fiica sa Maria” cunună 
religios pe „Dimitrie sin logofăt Costache măcelaru, 
boer de neam”69. Tot acum protopopul vinde un loc la 
cărămidărie, în apropierea râului Argeş70 și ia în 
arendă moșia Izvorani pe 5 ani, cu 610 lei anual” 1. În 
1859, protopopul botează un copil72 iar fiica lui, Maria, 
își botează, la rândul ei, copilul, naș fiind moșierul 
Atanasie sin loan73. Tot acum, „Dimitru Brădeanu sin 
protopopu Costandin, nepus la capitaţie” moare/4 (în 
1846 murea un mahalagiu identic onomastic, și anume 
„Dimitrie sin protopopu Dinu”, înmormântat la „Sf. 
loan"75). Tot în 1859, protopopul se împrumută 30 de 
galbeni de la Gheorghe Papadopol76. 

În 1860, protopopul Constantin botează un alt copil 
al tâmplarului Naum Topuz/7. În primăvara acestui an, 
protopopul Constantin Brădenu încearcă să revină în 
funcția de paroh „în locul demisionatului preot Pantel!”, 
dar Primăria îl respinge, pe motiv că: 1. alegerea se 
face în pretoriul Primăriei numai cu enoriașii din acea 
mahala, nu din altele, cum se vede din iscăliturile pe 
care le strânsese; 2. protopopul este dator bisericii cu 
2240 lei pe trei ani pentru moșiile Băiculești și Izvorani 
și de aceea nu se pot încheia socotelile foștilor 
epitropi78. Oricum, ministrul Cultelor, Nicolae 
Andronescu, scrie epitropiei că este informat „în ce 
cualitate numitul ecs-protopop se amestecă în afaceri 
de ale biserici în cât să aducă desgust epitropilor să fie 
siliți a dimisiona”79. În 1861, Maria, fiica lui, botează de 

urgenţă gemenii Mihail și Ecaterina, dar aceștia mor 
imediat80. Tot în 1861, un llie Brădeanu, băcan din 
mahalaua Galbenă (probabil fiul protopopului), își 
botează un copil, naș fiind lipscanul Ghiţă Mălurescu. 

În data de 7 august 1862, protopopul Costandin 
Brădeanu moare în vârstă de 64 de ani, prohodit de 
colegul său, popa Neagu, și îngropat la „Greci”81. Pe 
un Chiriacodromion din 1839, aflat mai demult în 
inventarul bisericii domnești din Pitești, cineva scria: 
„1862 august 6 pe la 31% ore noaptea a râposat socru- 
mieu, protopopul Costandin Brădeanu din Pitești”82. A 
scris un acatist al Sfintei Filofteia revăzut de Anton 
Pann şi tipărit mai târziu în Ceasolvul mare editat de 
Sf. Sinod la București, în 1887 și în 189683. în toamna 
aceluiași an se întocmește o catagrafie a 
„rămasurilor”84, pentru ca în primăvara următorului an, 
Al. Atanasie, epitropul casei răposatului protopop, să-i 
„răspundă” lui Zamfir Costandin o datorie de 30 de 
galbeni pe care îi avea de primit de la protopop85. În 
1872, un anume G. Brădeanu (protopopul nu a avut 
vreun fiu Gheorghe, dar, foarte posibil, acest Gheorghe 
este o rudă apropiată) ipotechează casele și locul lor 
din Uliţa Boierească (acolo, credem, a stat și fostul 
protopop) pentru o stingere a datoriei faţă de N. 
Nanoescu, primar al Piteștiului86. O fotografie a unui 
vechi tablou reprezentânu-l pe protopop a fost păstrată 
de către strănepotul lui, T. Simionescu, prefect de 
Argeș în perioada interbelică și se află și azi în arhiva 
bisericii. Potrivit însemnării din ziua de Paști a anului 
1931, de pe verso, protopopul piteștean Constantin 
Brădeanu a fost îngropat lângă biserică, mormântul lui, 
cu anii, fiind călcat în picioare. 

Despre Anica Engel 
și donația ei pentru orașul Pitești 


Aurel RADU 


Inspector superior în cadrul Serviciului Judeţean Argeș al Arhivelor Naţionale 


Anica Engel donează orașului Pitești, în anul 1852, 
un teren (dumbravă) de trei hectare pe malul stâng al 
Râului Argeș, „la capul podului de peste Apa 
Argeşului”, pentru a se înființa o grădină publică, prima 
de acest fel din oraş, în care piteștenii să-și petreacă 
timpul liber. Prin acest gest mărinimos, donatoarea 
dorea să-și creeze un „nume memorabil ca româncă”, 
ca primă fondatoare. 

Magistratul orașului acceptă donația și se obligă să 
înfiinţeze o șosea de acces și alei pentru promenada 
orășenilor, în prima Grădină Publică a orașului. 
Grădina Publică ia ființă, însă, la scurt timp, podul 
peste râu este desfiinţat, fiind construit altul în amonte, 
astfel încât accesul doritorilor de promenadă devine 
imposibil. Mai mult, Grădina Publică este inundată de 
apele revărsate ale râului Argeș, întrucât cursul râului 
nu era sistematizat, mai ales în apropierea orașului. 
Grădina Publică de peste râu, fiind depărtată de centrul 
orașului, este lăsată în neîngrijire și devine „ceair de 
cai”, spre nemulțumirea donatoarei, care cheamă 
municipalitatea în instanţă pentru anularea donaţiei. 

Prin sentinţa din anul 1860, redată integral mai jos, 
se constată valabilitatea actului de donaţie și se acordă 
administraţiei urbane dreptul de a vinde la licitaţie 
publică terenul de peste râu, iar banii să fie folosiţi 
pentru a cumpăra de îndată un teren mai bine situat 
pentru înființarea altei Grădini Publice. În respect faţă 
de bunăvoința arătată de donatoare, instanţa obligă 
municipalitatea ca viitoarea Grădină Publică a orașului 
să poarte numele acesteia. 

Grădina Publică din centrul orașului, de care ne 
putem bucura și în prezent, ia ființă spre sfârșitul anului 
1869, fiind botezată Carol |, în cinstea principelui străin 
care conducea destinul tânărului stat român, 
administraţia urbană uitând complet de obligaţia legală 
de a cinsti memoria primei fondatoare. 

Despre Anica Engel nu se mai cunosc multe 
informaţii în prezent, însă în prima jumătate a secolului 
al XIX-lea ea era o persoană bine-cunoscută în lumea 
boierească. Anica Engel era fiica stolnicului Nicolae 
Gigurtu, fiind cunoscută pentru frumuseţea «i, 
potenţată de o zestre formată din numeroși robi țigani, 
dar și de proprietăţi funciare în județele Argeș și Oli. 

În documentele epocii, este menţionată cu titulatura 
polcovniceasa Anica Engel sau chiar Enghel, în funcţie 
de cum a fost făcută transcrierea din scrierea chirilică. 

Din cauza unei transcrieri greșite a unui documeni 
scris cu litere chirilice unii autori au menţionat că este 
născută cu numele de fată Ungurelu sau chiar 
Ungureanu. 

În fapt, primul soț al Anicăi Gigurtu a fost un boier din 
neamul Beldiman, care îşi luase numele Ungurelu de la 
una din moşiile sale mai importante. Au avut împreună 
câţiva copii, însă niciunul nu a supravieţuit primei 
copilării. După câţiva ani de căsătorie, boierul Ungurelu 
se stinge din viaţă, lăsându-i o moștenire 
impresionantă formată din numeroase moșii. 

În anul 1821, se recăsătorește cu ofițerul rus (cu 
origini germane) luliu Engel, mort în jurul anului 1850, 
la Pitești2. Ajunsă din nou văduvă și fără urmași direcți, 
nu se mai recăsătorește, căci își dedică viața pentru 
ajutorarea nepoatelor mai puţin înstărite și pentru 
unele acte filantropice. 

Ea a fost doamnă de onoare a domniţelor Bibescu și 
Știrbei și se pare că a călătorit mult în Europa, de unde 
este posibil să fi îmbrățișat ideea înnoitoare privind 
înfiinţarea unei Grădini Publice la Pitești. 

Este prezentată alături de soţul ei, generalul Engel, 
în eseul Pseudokynegeticos al lui Alexandru 
Odobescu3, menţionată în amintirile colonelului 
Lăcusteanu și portretizată în detalii intime în 
memoriile nepoatei sale Olga Gigurtu5, în care este 
descrisă ca fiind o „femeie sfântă ce nu făcuse decât 
bine în viaţa ei'9. 

Se stinge din viaţă la o vârstă înaintată (82 ani), fiind 
înmormântată în satul Ohaba din judeţul Gorj, în cripta 
familiei Săvoiu, „sus pe dealul Borăscului”?. 


A: 

Principatele Unite România şi Moldova 
Judecătoria judeţului Argeş 

Nr. 67 

Dosar 57/1858 


Dumneaei Anica Enghel din oraşul Piteşti prin petiția 
din 3 martie anul curent, înregistrată la nr. 1.762 a cerut 
în judecată pe Onorb. Consiliu Municipal din acest 
oraş, sub cuvânt că în anul 1852 pentru ca să-şi 
păstreze un nume memorabil ca româncă şi ca să facă 
o petrecere publică orăşenilor piteşteni, a dăruit în 
folosul oraşului 5.6 pogoane loc din dumbrava 
dumisale de la capul podului de peste Apa Argeşului, şi 

că Consiliul Municipal ne mai urmând scopului pentru 
care s-a făcut această donaţie, întrebuinţează locul sus 
numit pentru ceair de cai şi altele asemenea, cerere 
drept aceea făcând că pe câtă vreme nu se respectă 
legătura cu care s-a făcut donația, să se desființeze 
tranzacţia urmată, rămânând locul în libera dumneaei 
posesie ca şi mai înainte. 

După sorocirile făcute s-a înfăţişat astăzi reclamanta 
prin procurator dumnealui loan Borănescu rânduit cu 
procura legalizată de Poliţia locală la nr. 922 anul 
curent, iar Consiliul Municipal prin doi din membrii săi 
dl. Nicolae Coculescu şi dl. Gheorghe Papadopol. 

Intrând judecata în cercetarea  pricinii, Consiliul 
Municipal a declarat pe de o parte că el nu se abate 
nicicum din legatul actului de donaţie, dar că podul 
care slujea de trecere la acel loc de grădină 
desfiinţându-se, şi Apa Argeşului făcând la fiecare 
plinire însemnate stricăciuni şi vătămare lucrărilor 
începute de Consiliu şi chiar locului pe care urma să se 
înfiinţeze Grădina, Consiliul s-a găsit nevoit a supune 
toate aceste împrejurări la cunoştinţa d-lui Ministru 
respectiv, care prin ordinul cu nr. 1.586 anul 1859 
încuviinţează ca să se vândă acest loc sau să se facă 
schimb cu altul, ca tot să se înființeze Grădina, spre 
sfârşitul căreia s-a făcut donația de care se vorbeşte 
mai sus, iar pe de alta au dat de s-au văzut 
următoarele acte. 

1852. Înscris subiscălit de Dumneaei Anica Enghel 
şi cuprinzător că pentru trebuinţa sau lipsa ce are 
oraşul Piteşti de o Grădină Publică, şi pentru osebita 
consideraţie ce are către orăşenii piteşteni, dăruieşte 
oraşului 5 pogoane loc (pogoane mari) din dumbrava 
de peste Apa Argeşului ce cade din jos de podul cel 
mare, în lăţime din malul Argeşului spre răsărit până în 
drumuleţul ce merge la luncă pe marginea dumbrăvii, 
iar în lungime din linia celor din frunte copaci despre 
pod în jos prin deşistea dumbrăvii până unde se va 
împlini numărul de 5 pogoane, cu drept ca pe locul cel 
sterp din faţa dumbrăvii să fie slobod oraşul oricând va 
vrea şi va putea să îmbunătăţească drumul ce merge 
la locul de Grădină, cu şosea, alei şi celelalte, pentru 
înlesnirea plimbării şi potrivirea locului, ce din pricina 
nisipului este în neorânduială. Adeverit fiind acest act 
şi de Tribunalul Muşcel în anul 1853 la nr. 8. 

1859 martie 20. Ordinul sub nr. 1.586 al d-lui 
Ministru din Untru8 către Consiliul Municipal de aici 
cuprinzător că de vreme ce nu mai stă mijloc a se 
întrebuința locul dăruit de Dumneaei A. Enghel la 
destinaţia sa de Grădină Publică din cauza desființării 
mai cu seamă a podului cel vechi ce a fost peste Apa 
Argeşului. Apoi spre a se putea îndeplini scopul 
donatoarei, Consiliul să găsească cât mai nezăbovit un 
alt loc favorabil pentru Grădină Publică şi/sau să se 
facă schimb cu cel dăruit de D-na Enghel sau să se 

cumpere cu preţul ce ar rezulta din vânzarea cu licitaţie 
a celui dăruit de D-na Enghel. 

DI. Borănescu observă că pe câtă vreme Grădina nu 
se poate înfiinţa pe chiar locul dăruit, apoi dumnealui în 
urmare de lege stăruieşte a se desfiinţa donația, 
neîncuviinţându-se nicicum vânzarea ce voieşte a face 
acelui loc Onorb. Consiliu Municipal. 

Membrii Consiliului răspunseră că scopul donatoarei 
precum se vede n-a fost altul decât a avea oraşul o 
Grădină Publică şi Dumneaei a păstra un nume 
memorabil ca prima fondatoare, şi că pe câtă vreme 
amândouă aceste condiţii se împlinesc şi se păzesc cu 
exactitate, nu înţeleg pentru care cuvânt ar cere 
desfiinţarea donaţiei, când mai cu seamă neînfiinţarea 
Grădinii pe chiar locul dăruit nu provine din rea voinţă 
a Consiliului ci dintr-o împrejurare cu totul neatârnată 
de voinţa sa (desființarea podului de peste Apa 
Argeşului şi însemnatele stricăciuni ce se aduc locului 
din pliniri de apă), împrejurări justificate şi apărate chiar 
de lege prin art. 11, alineatul 2, faţa 12 din Condica 
Civilă. 

Hotărârea judecății 

Scopul pentru care s-a făcut donația nefiind altul 
decât a avea în oraşul Piteşti o Grădină Publică pentru 
petrecere şi păstrarea unui nume memorabil al 
Dumneaei reclamantă ca primă fondatoare. 

Considerând că legatul din acest act de donaţie, 
înființându-se Grădina Publică ori pe acel loc sau cu 
preţul prins pe dânsul, se păzeşte pe deplin 
nedezertând nici Consiliul Municipal, nici DI. Ministru 
de Interne de la îndatorirea de a înfiinţa neapărat acea 
Grădină Publică în memoria numelui Dumneaei 
reclamantă. 

Considerând că nişte asemenea donaţii atunci nu 
mai ar putea fi supuse la anulare când lucrul dăruit nu 
se va întrebuința la sfârşitul pentru care s-a dat, după 
cum se desluşeşte la al. 1 de sub art. 6, faţa 65 din 
Condica Civilă. 

Judecătoria, pe aceste baze, în numele Mării Sale 
Domnitorul Principatelor Unite, hotărăşte că donația de 
care se vorbeşte mai sus urmează a-şi avea valoarea 
şi pe viitor, iar dacă Onorb. Consiliu Municipal, după 
cum se vede, din împrejurări cu totul neatârnate de 
voinţa sa nu va putea înfiinţa acea Grădină Publică pe 
chiar locul dăruit, să fie slobod a-l vinde cu licitaţie prin 
Tribunal şi preţul lui să-l întrebuinţeze neapărat la 
înfiinţarea sus zisei Grădini Publice, neputând nici într- 
o vreme proceda în vânzarea acelui loc până ce mai 
întâi nu va găsi un altul pe care să poată înfiinţa îndată 
Grădina de care se vorbeşte mai sus. 

Înfiinţata această Grădină, în respectul bunei voințe 
cu care se vede că s-au arătat reclamanta ca prima 
fondatoare, Onorb. Consiliu va face a purta chiar 
numele Dumneaei reclamantă. 

Partea nemulțumită are drept de apel la Onorb. 
Curte Apelativă civilă secţia 1 în soroc de două luni, 
socotit de la primirea copiei după această sentinţă. 


1860 august 2 


Judecători: A. Antonescu, I.C. Potoceanu 
Grefier Mih. N. Negulescu 


2. 

Principatele Unite Române 
Ministerul din Întru 

Anul 1863 luna aprilie 25 
Secţiunea Municipală 

Nr. 10.608 

Bucureşti 


Domnilor, 

Atât din actul de donaţie, cât şi din sentinţa 
Tribunalului districtului respectiv ce se anexează în 
copii pe lângă raportul Dv. cu nr. 360, văzând 
subsemnatul împrejurarea locului dăruit de Doamna 
Anica Enghel acelui oraş pentru Grădină Publică, spre 
răspuns vă fac cunoscut d-lor membri că de vreme ce 
zisa sentinţă a rămas definitivă prin ne-darea de 
apelaţie, apoi liber este acea onor municipalitate a 
face ceea ce va chibzui întru îndeplinirea scopului 
donatoarei, însă nu veţi scăpa din vedere d-lor membri 
că urmează a se vesti şi d-ei ca să asiste la vânzare 
după dorinţa ce exprimă. Primiţi domnilor membri 
încredințarea osebitei mele consideraţiuni. 

p. Ministru, N. Lahovari 
Şeful secţiunii, Herişescu 


Domnilor membri ai municipiului oraşului Piteşti 


Rezoluţie: Primit aprilie 27 nr. 374. Copie după 
aceasta să se înainteze d-lui prezident al Tribunalului 
cu invitaţia a destina zilele de adjudecare care se vor 
face cunoscute şi d-ei Anica Engel donatoarea. N. 
Coculescu. 


SJAN Argeş, Primăria Piteşti, dosar 34/1858-1876, 
p. 96-100. 


Note: 


1lon Gr. Rădulescu, Comerţul şi industria în trecutul 
oraşului Piteşti, Tipografia şi Librăria „Artistica” P. Mitu, 
Piteşti, 1938, p. 42; Arhivele Naţionale, Serviciul judeţean 
Argeș, Colecţia de Documente Istorice, pachet XV/26, f. 1-2. 
2Un portret al colonelului Engel, pictat în ulei, se păstra în 
colecția particulară a Constanţei Cincu, doamnă de onoare a 
reginei Maria. 
3Alexandru Odobescu, Pseudo-cynegeticos, Editura 
Minerva, Bucureşti, 1971, p. 25. 
Grigore Lăcusteanu, Amintirile colonelului Lăcusteanu, 
Editura Polirom, 2015, p. 71, 239. 
SOlga Gigurtu, Amintiri și icoane din trecut, Editura Corint, 
București, 2015, p. 9-10, 179-184. 
SConst. Șăineanu, Noui recenzii (1926-1929), Editura 
Adevărul, București, 1930; Amintiri de Olga Gigurtu, p. 232. 
TOlga Gigurtu, Op.cit., p. 184. 
Denumirea veche a Ministerului de Interne. numit în 
documentele vechi: Ministerul Trebilor din Lăuntru / Întru / 
Untru. 


Incursiune în universul romanesc 
al Assiei Djebar 


Romanul Nerăbdătorii, scris de Assia Djebar (1936- 
2015), tradus în limba română de Alexandru Brumaru 
şi publicat de Editura Univers, în 1982, este o dovadă 
a faptului că autoarea francofonă de origine algeriană, 
transmite, prin opera sa, un mesaj care transcende 
timpul şi spaţiul, cât şi barierele lingvistice. Imaginarul 
djebarian este un câmp al jocului de putere, fie că 
vorbim despre raportul colonizator-colonizat, fie 
despre masculin-feminin sau o ierarhie a autorităţii atât 
la nivel social, cât şi familial/conjugal. Momentul la 
care romanul este publicat, în limba franceză, anul 
1958, este puternic marcat de starea de război dintre 

Algeria şi Franţa, cea dintâi luptând pentru obţinerea 
independenţei. Assia Djebar (pe numele ei real Fatma 
Zohra Imalayene) nu era străină de evenimentele care 
se petreceau în Algeria, deşi cocheta cu jumnalismul, la 
Tunis. Ea însăşi participase la o grevă a studenţilor 
algerieni, în 1956, al cărei spirit a avut următorul ecou 
în viaţa Assiei: publicarea romanelor Setea (La Soif, 
1957) şi Nerăbdătorii (Les Impatients, 1958) şi 
renunţarea la studiile Şcolii Normale de la Sevres. Anii 
dedicați jurnalismului sunt urmaţi de revenirea la 
formarea ei iniţială, ajungând să predea istoria la 
Rabat şi Alger. În continuare, ea va oscila între două 

spaţii culturale, Algeria şi Franţa, însă nu 
încetează niciun moment să scrie. Scriitoarea 
se detaşează, aparent, de evenimentele 
socio-politice care aduceau permanent 
schimbări în dinamica raporturilor interumane 
şi îşi orientează energia creatoare spre 
literatură şi film. Fundamentul rămâne, pe de- 
o parte, şocul trăit de fetiţa, adolescenta şi 
femeia martoră a conflictelor exterioare 
(războiul de independenţă/ decolonizare a | 
Algeriei şi cel civil). Pe de altă parte, senzaţia 
permanentă de autoexilare sau de căutare a 
identităţii pierdute, cumva, între două spaţii ale 
căror valori şi credinţe se ciocneau pe toate 
planurile, de la administrarea teritoriului şi 
câmpul de luptă până la obiceiuri şi 
mentalități. 

La 21 de ani, publică primul roman, La Soif, 
iar opera ei cuprinde romane, poezii și piese 
de teatru traduse în peste douăzeci de limbi 
străine. Într-un articol publicat de A/ Jazeera, 
scriitoarea este recunoscută drept una dintre 
cele mai influente din Africa de Nord: „Assia Djebar is 
known as one of North Africa's most influencial 
writers”]. Publicaţia franceză, L'Express, menţionează 
aprecierile președintelui francez, Frangois Hollande, 
cu privire la Assia Djebar: „a great intellectual, a 
woman of conviction, with multiple fertile identities 
which fed her work, between Algeria and France, 
between Berber, Arab and French”'2. Așadar, o 
intelectuală, o femeie cu puternice convingeri, la 
intersecția dintre două lumi, Algeria și Franţa. 

Scriitoarea Assia Djebar îşi regăseşte vocea (nu 
doar refugiul!) în universul romanesc, cu precădere. În 
vâltoarea evenimentelor generate de fenomenul 
colonizării Algeriei de către francezi, autoarea 
romanului Nerăbdatorii se concentrează asupra unui 











sociologie și antropologie, psihologie, drept, arte ale 
spectacolului, educaţie. În România, numele Assiei 
Djebar își face apariţia în sfera literară odată cu 
traducerea romanului Les Impatients / Nerăbdătorii. 
Imaginarul djebarian demonstrează o flexibilitate 
aparte și se intersectează permanent cu alte domenii. 
Complexitatea operei sale permite cercetarea unor 
aspecte multiple: impactul istoriei în devenirea 
individului, raportul de putere la nivel social și familial, 
subînţelesuri și reticență, rolurile femeii în (re)definirea 
belicismului. În centrul acestora, regăsim literaritatea și 
puterea scriitoarei de a-și construi propriul univers. 
Nerăbdătorii este un roman al... nerăbdării. 
Nerăbdarea de a simţi, de a ieşi din tipare, de a se 
exprima liber şi autentic. Socialul şi autoritatea familiei 





aspect ce rezonează cu eul său profund: condiţia 
femeii. Mai exact, eroina romanului este un 
model atipic pentru ceea ce înseamnă femeia în 
societatea algeriană. Rolul acesteia se rezumă, 
de obicei, la familie, armonia căminului, 
maternitate şi respectarea cutumelor transmise 
din generaţie în generaţie. Pentru Assia Djebar, 
destinul a avut alt plan: prima femeie din familia 
ei care a urmat studii, prima femeie musulmană 
la Academia Franceză. Multe provocări pentru o | 
femeie ale cărei rădăcini o aliniază, inevitabil, AN 
unei anumite conduite. Totuşi, ea are puterea de NS 
a-şi urma drumul său autentic, de a găsi o 
modalitate prin care să-şi (re)afirme permanent 
libertatea. 

Receptarea operei djebariene este relevantă 
prin prisma cercetărilor în domenii dintre cele mai 
variate: literatură franceză și comparată, 

pălesc, în acest roman, în faţa poveştii de iubire â /a 
frangaise. Tânăra Dalila este femeia nonconformistă 
pentru care viaţa nu înseamnă aranjarea unui mariaj 
rezonabil. Ea îşi oferă libertatea de a alege, de a se 
întâlni pe ascuns cu Salim (bărbatul care o intrigă şi o 
atrage, în acelaşi timp), de a pleca de acasă fără 
permisiunea mamei vitrege sau a fratelui, de a fugi la 
Paris după Salim. 

leşirea din tipare a Dalilei este un prilej de a expune 
condiţia femeii din Algeria vremurilor tulburi ale 
războiului pentru obţinerea independenţei (1954- 
1962). În lupta pentru putere, la nivel socio-politic şi 
economic, atenţia se concentrează pe victorie. 
Aspecte precum viaţa femeii, lipsurile sau greutăţile 
provocate, în mare parte, de conflictele neîncetate, 
erau de interes secundar. Ceea ce Dalila observă în 
sânul propriei familii este o imagine particulară a 
raporturilor de putere din societate: 

„Durerile acestor soţii umilite sunt atât de cotidiene 
încât capătă un fel de ritual pe care celelalte îl 
respectă; astfel, când durerea e la culme, ele ajung să 
ceară tacit aceleaşi cuvinte de consolare fără de care 
n-ar cunoaşte tihna.”3 

Raportul masculin-feminin este perceput de tânăra 
Dalila precum unul bazat pe obedienţă şi tăcere. De 
aceea, casa/familia este percepută precum o 
închisoare în care se nasc şi se sting iubiri, patimi, 
suferinţe, revolte. Dalila iese din acest cerc vicios şi îşi 
asumă pasiunea pentru Salim, atitudinea ei stârnind 
indignare, intrigă, admiraţie. Astfel, ea ajunge să afle 
secrete de familie şi să descopere legătura din trecut 
dintre mama ei vitregă şi Salim. 

Imaginea Dalilei contrastează cu aceea a femeilor 
din familie şi comunitate. Tânăra are curajul de a trăi şi 


simţi fiecare moment alături de bărbatul iubit. 
Momentul primei îmbrăţişări durează, parcă, o 
eternitate: 


„Când am deschis ochii, am privit în jurul meu. Era 
noapte. Pe mare, până adineaori imobilă, dansau 
lumini. Mi se părea că am traversat toată noaptea în 
minutele acestea în care singura noastră îmbrăţişare a 
distrus timpul."4 

Dalila alege să (se) exprime în vreme ce femeile din 
cercul ei aleg să vorbească în şoaptă ori să tacă. În 
faţa mustrărilor familiei, tânăra spune ce crede şi ce 
simte. Mama ei vitregă este imaginea cutumei, a legilor 
scrise şi nescrise pe care se bazează disciplina şi 
conduita femeii algeriene. Datoria acesteia este să nu 
uite locul şi rolul în societate, să se dedice spaţiului 
familial şi maternității. Dalila vrea să exploreze, să 
studieze, să simtă viaţa în ritmul ei. Această voinţă, în 
mod normal neexprimată, iese la iveală ori de câte ori 
tânăra este pusă în situaţia de a-şi justifica acţiunile ori 

de a lua decizii. Cu alte cuvinte, voinţa ei înseamnă 
putere deplină asupra propriei persoane. 

Felul în care Dalila trăieşte prima ei experienţă de 
dragoste o plasează pe o altă treaptă de înţelegere a 
vieţii, în general, şi a condiţiei femeii, în special. Acest 
fel, care nu este altceva decât exprimarea firească a 
unor emoţii, se detaşează de tiparele sociale care 
plasează femeia într-o zonă a tăcerii. 

„(...) tinerele femei arabe au rezerve nebănuite de 
romanţiozitate; lansate prea brutal spre bărbat, ele 
nu-şi regăsesc decât rareori inocenţa rănită. Soţii lor 
nu vor cunoaşte niciodată înfăţişarea lor exaltată din 
adolescenţă. Doar privirea seacă, puţin emoţionantă a 
animalelor supuse, a fiinţelor slabe.” 

Dalila se observă pe ea şi, în acelaşi timp, 
analizează condiţia celorlalte femei din familia sau 
anturajul ei. Astfel, comportamentul ei este considerat 
prea îndrăzneţ pentru o tânără educată după norme 
transmise din generaţie în generaţie. Pentru ea, acest 
comportament în care îşi recunoaşte şi exprimă 
emoţiile înseamnă ieşirea de sub egida ființelor slabe. 

Ideile de autoritate, ierarhie şi normă existente în 
planul imaginarului social îşi găsesc expresii şi în 
imaginarul familial sau conjugal: impunerii bărbatului 
(tată, soţ, frate...) corespunde obedienţa totală a 
femeii; cuvântul acestuia capătă valoare prin tăcerea 
femeii; deciziile sale sunt o expresie a forței şi a 
înţelepciunii care nu pot fi contestate. Prima autoritate 
masculină este, în cazul Dalilei, fratele ei. Acesta 
decide că mariajul cu Salim este necesar, însă prea 
timpuriu pentru adolescenta care trebuie să se 
concentreze pe studii. La rândul lui, Salim se 
îndepărtează de tânără, iar aceasta, la scurt timp, îl 
urmează, trecând peste voia fratelui ei. Independenţa 
Dalilei în luarea deciziilor și dorința ei de cunoaștere 
contrastează cu obiceiurile pe care se bazează 
educaţia ei. În final, iubirea celor doi nu se 
concretizează. Salim trăia în trecut, căci nu o uitase pe 
mama vitregă a Dalilei care va recunoaște, la rândul ei, 
sentimentele pentru bărbat. Atitudinea curajoasă a 
Dalilei de a-și asuma iubirea pentru Salim și a trăi după 
propria simţire, trezește admiraţie și, totodată, 
controverse. Mama vitregă a Dalilei este femeia care 
va lăsa deoparte masca rigidităţii și a conformismului, 
admițând că îl iubește încă pe Salim. Ea rezonează cel 
mai mult cu principiile Dalilei despre libertatea de 
alegere. 

Conjugalitatea modelează, în opera Assiei Djebar, 
imaginea și condiţia femeii algeriene. În romanul 
Nerăbdătorii, aceasta se manifestă prin următoarele 
raporturi de forțe: soț-soție, tatăl-mama vitregă, 
băbatul îndrăgostit-fata îndrăgostită. Modalitatea prin 
care femeia se raportează la fiecare dintre aceste serii 
este îndeplinirea datoriei. Ea este răspunzătoare 

pentru armonia căminului conjugal, în vreme ce 
bărbatul se preocupă de stabilitatea financiară a 
familiei. În situaţia cuplului de îndrăgostiţi, datoria fetei 
este aceea de a-și păstra onoarea. În caz contrar, 
comunitatea devine cel mai aspru judecător al ei. 
Comportamentul Dalilei este subiectul discuțiilor din 
familie şi vecinătate. Pe de-o parte, trezește admiraţia. 
Pe de altă parte, stârnește comentarii dezaprobatoare 
ce evidenţiază atașamentul femeilor din comunitate 
față de valorile tradiţionale transmise din generaţie în 
generație. 

Specialistă în problematica  interculturalităţii și 
psihopedagogiei, Dalila Arezki afirmă în cartea sa 
Romancieres alggriennes francophones. Langue, 
culture, identită: „Elle [Assia Djebar] aborde la 
psychologie du couple dont les conflits trouvent leur 
origine dans la dependance de la femme, de sa 
claustration..."6. Autoarea identifică în scriitura Assiei 
Djebar nuanţe mult mai profunde ce vizează psihologia 
cuplului a cărui dinamică este dată de starea de 
permanentă dependenţă până la claustrare a femeii. 
Aceasta este, în primul rând, mamă. Ea are grijă ca 
tradiţiile și valorile să fie respectate (a se vedea 
exemplul mamei vitrege a Dalilei). Locul și rolul 
bărbatului identificat, în primă instanţă, cu figura tatălui 
protector, după cum observă Arezki, sunt mai 
complexe. „El reprezintă, în mod simbolic, rădăcinile, 
autoritatea, Opreliștea.” (n.t.) 

„Si la place et le r6le de la mere sont evidenis : 
repere securisant, gardienne des valeurs, de la 
tradition, de loralite... ceux du pere sont plus 
complexes. Etant /'autre pâle du repere, il reprâsente 
aussi SymSeliquemerit les  racines, lautorite, 
/'Interdit.” 

Dalila, personajul feminin din romanul dejbarian 
Nerăbdătorii, se detașează de aceste roluri patriarhale 
și alege să simtă viața, în ritmul propriu. Independentă 
și curajoasă, Dalila se aliniază seriei eroinelor 
nonconformiste, precum Madame Bovary, Becky 
Sharp, Anna Karenina. Ea depășește cadrul obișnuit în 
care femeia algeriană a vremii îşi duce viața și se 
orientează spre studiu. Când îl întâlnește pe Salim, nu 
se teme să-și exprime convingerile în faţa lui și a 
comunităţii. 

Acest mod original de a se afirma o transformă pe 
Dalila într-o prezenţă controversată pentru 
comunitatea puternic ancorată în tradiţii şi obiceiuri 
religioase. Procesul colonizării presupune și întâlnirea 
a două culturi, ciocnirea a două sisteme de valori 
diferite: algerian și francez. Pentru cititorul occidental, 
Dalila este un personaj de impact, care trezește 
admiraţia și empatia. Schimbarea perspectivei prin 
plasarea personajului în contextul social natal, 
generează și o schimbare asupra imaginii acestuia. 

Astfel, Dalila este percepută de comunitate drept o 
rebelă sau o femeie care, în mod ostentativ, iese din 
tipar și se încăpăţânează să creadă în valorile 
personale, în propria intuiţie și capacitate de a decide. 

Deschiderea societăţii algeriene în faţa unei astfel 
de imagini a femeii se va realiza treptat, prin simpla 
ieșire a acesteia din spaţiul casei, al familiei, 
posibilitatea exercitării dreptului la vot sau deținerii 
unor funcţii asociate, de regulă, imaginii masculine. 
Dalila este mai mult decât un personaj; ea este vocea 
unui gen, a unei lumi și, în cele din urmă, un alter-ego 
al scriitoarei, o imagine a femeii care alege 
autenticitatea în locul conformismului. 


Note: 
1Sursa: Al Jazeera News, le 30 juin 2017 
2L'EXPRESS fr avec AFP „ publie le 07/02/2015. 
3Djebar, Assia, Nerăbdătorii, p. 24. 
4Ipidem, p.68. 
SDjebar, Assia, op.cit, p. 101. 
SArezki, Dalila,  Romancieres alggriennes 

francophones. Langue, culture, identite, p. 48. 

7ibidem, p. 125-126. 

Interviuri 


Ţara cu Balauri 
- interviu cu LAURENȚIU CUȚARU - 


Bun găsit, balauri români! 

De mai bine de un an și jumătate am plecat în 
redescoperirea istoriei de pe aceste meleaguri direct 
de la firul ierbii. De ce? Păi simplu: pentru că există în 
mine o pasiune de nestăvilit în a-nțelege cine suntem 
și de unde venim pentru că altfel noi, poporul român, 
încotro ne îndreptăm?! 

Țara noastră și-a făcut istoria cum s-a priceput, nici 
mai bine, nici mai rău decât alte popoare. Nu avem o 
istorie pură sau imaculată, dar nici oribilă și plină de 
dezastre. Istoria noastră a fost de toate felurile, ca 
viața, fiindcă istoria înseamnă viață. 

Auzit-aţi de legenda argonauţilor din inima regiunii 
Sciția Mică? Pe dealul Cioaca Tăutului fuserăţi? Aţi 
trecut oleacă pe la cetatea înghițită de apele Dunării? 
Sau poate vreţi să priviți îndeaproape ruinele cetăţii ce 
dormitează sub plantele Bărăganului. În orașul antic 
de lângă Adamclisi dacă ajungeţi, o să vă pierdeţi 
printre zidurile de apărare, podgoriile şi broaştele 
țestoase dobrogene. Ca să ştiţi. 

No, acu”, un virşli şi un vin uscat merg de minune la 
casa sufletului. Oricând. Plus nişte slană cu şeapă şi- 
o felie de urdă din inima Carpaţilor, iac-aşa ne făcurăm 
mari, ăi! lo, băiet crescut la ţară cu pasiune pentru 
locuri istorice, merinde din ograda bunicilor, cu zaibărul 
în poală şi care se trezeşte cu piele de găină atunci 
când îl ascultă pe Argatu' sau pe nenea Zamfir, no, zic 
si vâ arăt o droaie di cetăţi, castele medievale, biserici 
fortificate și castre romane. Să vă plimb prin davele 

strămoşilor, să vă povestesc despre mitologiile 
româneşti şi despre aurul dacilor. 

Pe scurt, vreau să împărtăşesc cu voi această 
pasiune aşa că o pusăi lată şi de-o pagină acilea. 
Numa” bună să creştem o comunitate frumoasă. 

Aşe să ne ajute AI di Sus! 


Acest text vă întâmpină atunci când accesaţi pagina 
de internet Țara cu Balauri, un proiect crescut de 
mintea și sufletul lui Laurenţiu Cuţaru. Și dacă aveți și 
bucuria de a-l cunoaște, atunci nu doar veţi citi și 
înțelege textul, ci îl veţi și simţi deplin. Mai jos, un scurt 
interviu despre istorie, pasiune, monumente, implicare, 
balauri... 


RR: Cum ai ales numele Țara cu Balauri? 

LC: Sunt două motive în spate: 1) Sunt pasionat de 
mitologia românească, de folclorul și basmele de pe 
aceste meleaguri. Întotdeauna am fost! lar această 
mitologie vine la pachet cu niște ființe fabuloase, 
balaurul fiind una dintre ele. Am ales acest cuvânt 
pentru că ţara noastră este un loc plin de locaţii istorice 
și legende ce merită descoperite și prezentate într-o 
manieră cât mai obiectivă și ușor de digerat; 2) Când 
eram mic, majoritatea prietenilor îmi spuneau Laur 
Balaur. 


RR: Despre ce este Țara cu Balauri? 
LC: Este despre scoaterea la lumină a unor locaţii 

istorice mai puţin cunoscute, mai puţin mediatizate. 
Este despre a prezenta acele monumentele istorice 
direct de la firul ierbii prin clipuri video sau fotografii. 
lubesc munca de teren astfel că orice articol de pe 
blogul meu a fost documentat la fața locului. Tind să 
cred că așa înţelegi cel mai bine povestea acelui loc. 
În principiu, mă concentrez pe documentarea cetăților, 
fortificațiilor, castrelor romane, davelor și edificiilor 
istorico-religioase din România, însă şi conacele 
boierilor sau casele memoriale reprezintă un interes 
aparte pentru mine. 


RR: Ce simţi pe toată durata acestor călătorii 
prin ţară? 

LC: Fericire! Da, ştiu că la prima vedere poate fi un 
cuvânt simplu, dar efectiv asta simt. Aceste călătorii 
îmi induc o stare de bine de fiecare dată pentru că simt 
că mă apropii și mai mult de rădăcinile strămoșilor 
noștri când vizitez câte o cetate, o fortificaţie, un castru 
roman, o davă. 


RR: Pe ce drumuri viitoare va porni Țara cu 
Balauri? 

LC: Pe termen lung, vreau să documentez toate 
castrele romane, davele și cetăţile din Dobrogea 
pentru ca apoi să le pot transfera într-o carte bazată pe 
informaţii vizuale cu precădere. De ce Dobrogea? 
Pentru că din punctul meu de vedere este regiunea de 
la noi din ţară cu cea mai mare diversitate culturală 
încă din perioada Antichității. Pe termen scurti, aș vrea 
să înregistrez numele Țara cu Balauri la OSIM. 


RR: Ce zici dacă Țara cu Balauri ar avea o 


rubrică în revista document Restituiri, dedicată 
monumentelor, oamenilor și 

Interviuri 


locurilor speciale ale Argeșului? 
LC: Mi se pare o idee extraordinară și sunt gata să 
începem treaba! 


RR: Ce mesaj dorești să transmiţi prin acest 
blog? 

LC: Deși totul a plecat de la o simplă pasiune, acum 
vreau să fie o acţiune de conștientizare. O acţiune care 
să stârnească autorităţile să se implice și mai mult în 
salvarea monumentelor istorice din România. Aceste 
monumente trebuie să dăinuiască peste ani și ani, 
pentru că dacă se vor pierde în negura vremurilor ce 
vor veni, atunci şi ADN-ul nostru istoric și cultural va 
dispărea. lar dacă într-o zi prin acţiunile mele voi trezi 
la realitate o autoritate naţională care să 
restaureze/renoveze un monument istoric adus la 
lumină de către mine, atunci scopul meu a dat roade. 


RR: Cum îţi obţii finanţarea pentru a ţine blogul 
în viaţă? 
LC: Din propriul buzunar. 


RR: Cu ce frecvență mergi să vizitezi diferite 
locaţii istorice? 
LC: 1-2 de ori pe lună, sâmbăta. 


RR: Care sunt locurile tale preferate? 
LC: Cetatea Șoimoș, Cetatea Tropaeum Traiani, 
Cetatea Argamum și, desigur, Sarmizegetusa. 


RR: Dar din judeţul Argeș? Ai vreo preferinţă de 
loc istoric? 


LC: Ruinele Cetăţii Oratia, fortificația pe care încă 
nu am vizitat-o. 

